
VASIA, președintele ROMCEROD-ului din Odesa 
COMISARUL, comandantul revoluționarilor români din Odesa
OJOG, revoluționar romîn din grupul refugiaților în Odesa
MIŞA, santinelă
Cpt. MALTEZEANU, comandantul torpilorului  „Viteazul”
Lt. LAZU, locotenent, ofiţer secund pe torpilorul ,,Viteazul”
COSTOI, căpitan de arme pe torpilorul „Viteazul” 
JURAŞCU, maşinist
VOICU, timonier
IOFCIU, artelnic
GĂINA, sergent-major
INTÎIUL MARINAR, 
AL DOILEA MARINAR. 
AL TREILEA MARINAR
PAPAŞA IROFEI, bătrîn pescar 
DUNIA,  fiica lui 
FORSTER, colonel englez 
ROMAŞCANU, senator romîn
COMANDORUL 
MAIORUL PASTIA, de la Marele Stat Major 
ENE, nepotul lui Costoi
COSTIS MASTROFILIO, cîrciumar 
BARBA SPIRO, văcsuitor 
UN HAMAL 
UN PESCAR
PRIMUL JUCĂTOR DE TABLE 
AL DOILEA JUCĂTOR DE TABLE, 
personaj mut
Hamali, 
marinari, 
pescari, 
jandarmi.


Acţiunea se petrece în decembrie 1917 — ianuarie 1918, la Odesa şi la Sulina. La reprezentare se va face o singură pauză, între actul I şi II.
PROLOG
Odesa, decembrie 1917. Puterea Sovietică a triumfat în luptele împotriva haidamacilor Radei de la Kiev şi e stâpînă în portul nins, printre casele căruia viscolul fluieră. Preşedintele Romcerodului se află la sfîrşitul unei zile de muncă. Biroul lui e instalat în fostul birou al unei „excelenţe“ şi mai păstrează încă urme din luxul de altădată, dar, de la îmbrăcămintea preşedintelui (rubaşcă, pantaloni de piele neagră, cizme) pînă la obiectele din jur (un portret al lui Lenin, o hartă imensă a Rusiei, cu însemnări şi steguleţe roşii, ziare, broşuri), totul trădează preocupările celui ce-l ocupă acum. Pe birou, la îndemînâ, un nagan.
Lîngă birou stă în picioare Ojog, membru al unuia dintre batalioanele revoluţionare romîneşti din Odesa. Braţul sting îi e bandajat şi prins cu o cîrpă trecută pe după gît.
E seara. Din cînd în cînd împuşcături izolate sau rafale de mitralieră mai răsună încă în depărtare...
PREŞEDINTELE (pecetluind o hîrtie şi vîrînd-o în sertar): Aşa... Ei, mai aşteaptă careva, Ojog ? 
OJOG (tulburat) : Numai unul... Dar ştii, Vasia... Eu, cum să spun... pe ăsta te rog să mi-l laşi mie! 
PREŞEDINTELE (mirat) : Ţie ?... Ce-ţi veni ?
OJOG : Ascultă, Vasia, tovarăşe preşedinte... Te-am rugat eu ceva pînă acum ? Ţi-am cerut eu vreodată ceva ?
PREŞEDINTELE (devenind atent) : Nu, nimic...
OJOG : Ai avut vreodată pricini să te plîngi de batalioanele romîneşti ? După puterile lor, n-au luptat ele cot la cot cu voi, şi nu şi-au vărsat ele sîngele pentru Puterea Sovietică aici, la Odesa, aşa cum şi l-ar fi vărsat pe străzile Bucureştiului ?
PREŞEDINTELE (se scoală şi vine spre el) : Ce-i cu tine, frăţioare ? Te-ai înroşit şi-ţi lucesc ochii de parc-ai fi pisică... Ce-i ? S-a întîmplat ceva ? S-a legat careva de batalioanele romîneşti ?
OJOG : Nu, nu s-a legat.
PREŞEDINTELE : Ar fi fost şi greu să se lege! Măcar că nu-s încă numeroase, batalioanele romîneşti au luptat cu cinste sub steagul lui Lenin şi, după cîte ştiu, rîndurile li se îngroaşă zilnic cu noi luptători... Bine. Va să zică nu-i asta ! Atunci, ce altceva ?
OJOG : Ai zis că n-am cerut niciodată nimic. Dacă a trebuit, ai noştri au ştiut să moară pentru Revoluţie, aşa cum au murit atîţia tovarăşi... Fără gînd ascuns şi fără părere de rău! Ne-am contopit cu Revoluţia şi sîntem şi noi trup din trupul şi suflet din sufletul ei...
PREŞEDINTELE : Nu te înfierbînta, frate Ojog...
OJOG : N-am cerut nimic. Şi uite că azi îţi cer... şi nu în numele meu, ferit-ia sfîntul! (Solemn.) În numele batalioanelor revoluţionare romîneşti, îţi cer să ni-i dai nouă pe burjuii noştri. Noi să-i judecăm !
PREŞEDINTELE (încetişor) : Asta era... Cel care aşteaptă afară ?...
OJOG : E Romaşcanu, acţionar la societăţile petrolifere şi mare moşier din judeţul Prahova.
(O clipă de tăcere.)
PREŞEDINTELE : Ia spune, Romaşcanu ăsta... nu-i cumva dintre parlamentarii refugiaţi la Odesa ?
OJOG : Este ! Păi ce nu e dumnealui ? E acţionar, e moşier, e milionar, aşa că — vezi bine — nici că se putea să nu fie şi senator... (încordat.) Ni-l dai ?
(In clipa aceea santinela strigă sub ferestre: „Stai ! Stai, lua-te-ar dracii !"O împuşcătură.)
PREŞEDINTELE (calm) : Du-te şi vezi... Azi e de serviciu batalionul vostru. Trebuie să fie Mişa...
(Ojog iese, pentru a reintra peste o clipă cu Mişa, care împinge înaintea lui un cetăţean uscat, înalt cît o prăjină.)
PREŞEDINTELE : Ce-i cu ăsta, Mişa ?
MIŞA : Da’ dracu-l ştie, tovarăşe preşedinte! Uite, stăteam eu în post şi mă gîndeam aşa: „Ei, am văzut-o şi pe	asta ! Gărzile roşii i-au pus pe haidamaci cu botul pe labe şi, nu că vreau să mă laud, dar Puterea Sovietică e stăpînă în Odesa“ Este? Este!... Bun...
PREŞEDINTELE (zîmbind) : Ce-i cu ăsta, Mişa ?
MIŞA : Păi nu-ţi spun, frate ? Stai să vezi... Mă gîndesc eu pe urmă: „Au mai rămas pe-aici niscai bandiţi — ce-i drept, e drept — dar le vin gărzile roşii de hac şi bandiţilor !“ Şi uite, cum mă gîndeam aşa, deodată îl văd pe dumnealui cum se strecoară pe lîngă ziduri. Zic: „Vorbeşti de lup şi lupu-i lîngă zid.” Şi unde nu strig o dată: (apropiindu-se de prizonier) „Stai!“ (Prizonierul tresare.) Dar el — nimic ! Mai strig o dată...
PREŞEDINTELE : „Stai!“... Am înţeles. Şi pe urmă?
MIŞA (dezumflat): Dacă mă iei aşa... Ce să fie? El n-a stat şi eu am tras. Pe urmă a stat el şi eu i-am mai tras una, aşa, ca să mă răcoresc ! Ştii, de sufletul tatii, răposatul... Dar cu ăsta !
(Arată pumnul.)
PREŞEDINTELE : Numele dumitale ?
PRIZONIERUL (desfăcîndu-şi paltonul şi vîrînd mîinile în buzunarele pantalonilor) : Colonel Forster, din armata maiestăţii sale britanice.
MIŞA (fluieră) : Intervenţia în persoană !
FORSTER: Protestez împotriva tratamentului violent la care...
MIŞA : Ia te uită la intervenţie! Păi dacă ştiam eu cu cine aveam de-a face, atunci să fi văzut tratament !...
PREŞEDINTELE : Poţi pleca, Mişa.
MIŞA : Nu zău, tovarăşe preşedinte, las’să mai stau niţel ! Ştii, mă interesează lighioana, nu de alta...
PREŞEDINTELE (ascunzînd un zîmbet sub mustaţă): Ieşi !
MIŞA (conspirativ): Secret mare, ai?... Diplomaţie ! Europa!... înţeleg, înţeleg, doar nu-s prost... (Cu glas scăzut.) Vezi numai ce vorbeşti cu el, Vasia ! Bagă de seamă, că ăştia o dată mi te sucesc... Dacă ai nevoie de mine, aici sînt! (Iese împreună cu Ojog.)
PREŞEDINTELE : Luaţi loc, domnule... colonel.
FORSTER : Cu cine am onoarea ?
PREŞEDINTELE : Aveţi onoarea să vorbiţi cu preşedintele Romcerodului, adică al autorităţii revoluţionare din Odesa.
FORSTER (aşezîndu-se îndată şi oftind uşurat) : Well, pe dumneavoastră vă căutam, mister president...
PREŞEDINTELE : În ce chestiune ?
FORSTER : Pot să vorbesc pe faţă ? În chestiunea parlamentarilor romîni refugiaţi în perla Mării Negre, Odesa.
PREŞEDINTELE : Şi în ce calitate se interesează de aceşti parlamentari un colonel britanic ?
FORSTER (desfăcind braţele) Mister president, doar sînt aliaţii noştri ! Buni sau proşti, nu-i putem părăsi chiar aşa, de pe o zi pe alta... De altfel am fost delegat personal de maiestatea sa regina Maria a Romîniei pentru a...
PREŞEDINTELE (înveselit) : Încă un delegat ?
FORSTER (neliniştit) : Trebuie să înţeleg din cuvintele d-voastră că v-a mai vizitat un delegat în aceeaşi chestiune ?
PREŞEDINTELE (ca mai sus) : Aşa, aşa... în aceeaşi chestiune.
FORSTER : Goddam ! Şi din partea cui ? Nu cumva tot din partea reginei ?... Nu, nu-mi vine să cred... Poate că din partea regelui Ferdinand ?
PREŞEDINTELE : Nici ! Din partea altui rege, domnule colonel...
FORSTER : A altui rege ? Mister president, doar nu vreţi să spuneţi... (Sărind în picioare.) Din partea maiestăţii sale britanice ?
PREŞEDINTELE (rîzînd) Nu, nu, staţi jos, domnule colonel... Delegatul venea din partea unui rege mult mai puternic, deşi nu e trecut în listele persoanelor încoronate! E vorba de maiestatea sa poporul romîn.
FORSTER (liniştindu-se) : Poporul ? Ha, ha, mister president... Apreciez umorul sec... o, aproape britanic... Poporul ? Ha, ha...
PREŞEDINTELE (se încruntă) E timpul să lăsăm palavrele, domnule delegat. Ce doriţi ?
FORSTER (sec) : Eliberarea parlamentarilor şi autorizaţia de înapoiere în Romînia. Înţelegeţi desigur că prezenţa lor la Odesa, în actualele condiţii, inspiră legitime îngrijorări...
PREŞEDINTELE : Reginei Maria, regelui Ferdinand, regelui George... înţeleg, înţeleg.
FORSTER : Daţi-mi voie să vă citesc numai acest anunţ apărut într-un ziar din Odesa. (Scoate un ziar din buzunar şi citeşte.) „Publicul din Odesa e înştiinţat că la balul dat de echipajul vaporului «Sinope» se poate veni fără teamă, deoarece comitetul anarhiştilor de pe vas a luat înţelegere cu comitetul bandiţilor din oraş şi a primit asigurări formale că nimeni nu va fi atacat...“ (Pune ziarul în buzunar.) În asemenea condiţii, mister president...
PREŞEDINTELE (izbucnind) : Dacă Antanta n-ar sprijini Rada din Kiev şi dacă n-am fi nevoiţi să luptăm cu haidamacii Radei, domnule colonel, de mult n-ar mai fi fost picior de bandit în Odesa !
MlŞA (strecurîndu-şi pe uşă întîi ţeava puştii şi apoi capul) : M-ai chemat, tovarăşe preşedinte ?
PREŞEDINTELE : Ieşi ! (Mişa se retrage precipitat.) Vă aliaţi cu drojdia societăţii, pînă şi cu tîlharii de drumul mare vă aliaţi, şi apoi strigaţi pînă la cer că hoţul de păgubaş e vinovat de dezordinile pe care le iscaţi. Aliaţi-vă şi cu dracul, domnilor colonei !... Degeaba vă zvîrcoliţi. Am sfîrşit noi cu albii, am sfîrşit cu haidamacii din Odesa, vom sfîrşi curînd şi cu bandiţii. Şi fiţi siguri că mai devreme sau mai tîrziu nu vom uita nici de bandiţii în fracuri şi uniforme, ai imperialismului, pe care cu onoare îi reprezentaţi !
FORSTER (sec) : Nu sînt în măsură să discut problemele politice care depăşesc atribuţiile unui simplu militar, mister...
PREŞEDINTELE (strigă) : Aşa ? Ojog !
FORSTER (neliniştit) :	În ciuda divergenţelor de opinii... nădăjduiesc că totuşi... dreptul ginţilor...
(Intră Ojog.)
PREŞEDINTELE : Adă-1 pe senatorul tău !
OJOG: Aici ? (Cu necaz.) Doar te-am rugat, măi frate...
PREŞEDINTELE: Adă-l, Ojog.
(Ojog iese şi se întoarce ca Romaşcanu.)
ROMAŞCANU : Romaşcanu, senator Romaşcanu... (Aplecîndu-se.) Incîntat, încîntat...
FORSTER : Mă bucur că vă pot strînge mîna, domnule senator.
PREŞEDINTELE : Staţi jos, domnule senator.
ROMAŞCANU : Mă rog ?... Ah, da. De ce nu ? (Se aşază.) Mersi...
PREŞEDINTELE : Domnule senator, doi delegaţi se interesează de persoana dumneavoastră.
ROMAŞCANU : Doi ? Mon cher, nu mă aşteptam... Prea multă cinste... Le mulţumesc. Le mulţumesc...
PREŞEDINTELE : Primul delegat, colonelul Forster, trimisul reginei Maria. Al doilea delegat, tovarăşul Ojog, trimisul batalioanelor revoluţionare romîneşti din Odesa.
ROMAŞCANU : Pardon ?... Nu s-ar putea, pentru simplificare... Să ne mulţumim să tratăm cu domnul colonel, vă rog...
OJOG : Ţi-e frică, domnule senator ?
ROMAŞCANU : Mie ?... De ce ? Ce-am făcut de vrei să-mi fie frică ? De ce să-mi fie frică ?
OJOG : Poate pentru ceea ce ai făcut în ’907, domnule senator Romaşcanu ?
ROMAŞCANU : Eu ? Mai nimic, ca toată lumea... Ce era să fac ?
OJOG : Mai nimic ? Ca toată lumea dumitale, într-adevăr... Dar că patru sute de oameni au fost împuşcaţi pe moşia dumitale îţi aminteşti ?
ROMAŞCANU : A mea ? Nu te supăra că ţi-o spun, mon cher, dar exagerezi... Exagerezi! Moşia e atît de ipotecată, că greu mai poate fi considerată ca fiind a mea...
OJOG : Dar de bătrînul Ojog, îţi aminteşti ?
ROMAŞCANU : Ojog ?... Care Ojog, mon cher ? Nu cunosc nici un Ojog, te înşeli...
OJOG : Te-a slujit la conac de la vîrsta de 15 ani, domnule senator ! Nu-l cunoşti, ai ?... A făcut războiul din 77 şi s-a întors în cîrje, domnule senator ! Nu-ţi aminteşti, ai ?... Avea 65 de ani şi-ţi păzea hambarele cu credinţă de cîine. O viaţă de om nu ţi-a ieşit din vorbă şi în schimb n-a auzit decît bruftuluieli şi sudălmi... (Cumplit.) Ce ţi-a făcut tatia, de l-ai ucis în 907, domnule senator ?
FORSTER (repede) : Socot că asemenea vechi amintiri, mister president...
PREŞEDINTELE (întunecat) : Nu-s atît de vechi cum credeţi, domnule colonel ! Au trecut abia zece ani de atunci.
ROMAŞCANU (jenat) : A fost un moment greu, ştiţi... Răscoala... Puneţi-vă în situaţia mea! Mai puteai discuta cu ţăranii ? Unde vedeai un ţăran...
OJOG : Îl împuşcai!... Unde vedeai un bătrîn ? Il împuşcai!... O femeie, un copil ? Împuşcai ! Împuşcai !
ROMAŞCANU : Domnule colonel, apelez la dumneata, trimisul reginei Maria...
FORSTER : Poate că ar fi într-adevăr mai bine să lăsăm la o parte trecutul, mister president...
PREŞEDINTELE : Atunci să vorbim despre prezent. Ce tratament socoate domnul senator că trebuie aplicat parlamentarilor unei ţări care se află în stare de război cu Rusia ?
ROMAŞCANU (uimit) : Război ? Cum vine asta, război ?... De cînd ? Sîntem aliaţi, domnule preşedinte, aliaţi! Sîntem oaspeţii Rusiei, care ne-a primit la sînul ei atunci cînd vitregiile războiului ne-au silit să ne evacuăm de la Iaşi...
PREŞEDINTELE (aspru) : Ne-aţi fost aliaţi, domnule senator ! Dar din clipa în care armatele romîne au atacat Rusia pentru a smulge o bucată din trupul ţării noastre, ne-aţi devenit duşmani. Din clipa în care aţi asasinat în teritoriul cotropit de armatele romîne cetăţeni de origină romînă şi rusă pentru convingerile lor politice; din clipa în care pe generalul Ciorbaciov, fostul comandant al trupelor ruse din Romînia, destituit de guvernul revoluţionar al Rusiei, l-aţi ajutat să aresteze soldaţii bolşevici din unităţile pe care le comandase, din acea clipă ne-aţi devenit duşmani. Teama de a vedea ridicîndu-se o mare putere într-adevăr democrată la graniţele Romîniei, prima putere într-adevăr democrată pe care a cunoscut-o omenirea, teama asta a aruncat guvernul de la Iaşi în braţele duşmanilor Rusiei, făcîndu-l duşmanul nostru, domnule senator !
ROMAŞCANU: Dar, domnule preşedinte... vă asigur...
PREŞEDINTELE : De aceea am datoria, înainte de toate, să vă pun următoarea întrebare: se solidarizează parlamentarii romîni din Odesa cu actele guvernului romîn de la Iaşi ?
ROMAŞCANU : Domnule preşedinte, sînt buimăcit... consternat... Domnule colonel, explică-i te rog domnului preşedinte cît sînt de consternat ! Parlamentarii romîni nu mai sînt de mult în legătură cu guvernul de la Iaşi, nici pe cale directă şi nici prin corespondenţă. Cum am putea noi cunoaşte ultimele acţiuni ale guvernului romîn ? Şi cum am putea cunoaşte mai ales intenţiile sale ?
FORSTER : Foarte judicios, mister president. Logic şi judicios !
PREŞEDINTELE : Repet întrebarea : se solidarizează parlamentarii romîni cu aceste acte ale guvernului de la Iaşi ? Da sau nu ?
ROMAŞCANU : Daţi-mi voie... Dacă e vorba de părerea parlamentarilor romîni, ţinînd seama, bineînţeles, de lipsa oricărui fel de documentare asupra faptelor citate, atunci trebuie să amintesc că Romînia este un stat democrat, domnule preşedinte, un stat guvernat de un guvern reprezentînd partidul democrat al liberalilor, care şi-au dovedit încă de la...
OJOG: ’907, nu-i aşa domnule senator ?
ROMAŞCANU : Rog să nu fiu întrerupt. Romînia este, cum ziceam, un stat democrat şi un stat democrat nu poate fi decît fericit că la graniţele sale se întemeiază o nouă democraţie. De ce să ne amestecăm în politica şi luptele interne din Rusia ? Ţara noastră e pe trei sferturi cotropită de armatele kaiserului, domnule preşedinte... Avem noi grijile noastre, destule!
PREŞEDINTELE: Şi atunci, după dumneavoastră, intervenţia armată în Basarabia...
ROMAŞCANU : O simplă acţiune de poliţie! Uitaţi că armata romînă avea depozite de alimente în Basarabia ? S-or fi petrecut niscai dezordini, ceva atacuri pe la depozite şi, atunci, arestarea, vinovaţilor este motivată desigur de infracţiuni şi crime de drept comun... O simplă acţiune de poliţie, domnule preşedinte, vă asigur. O simplă acţiune de poliţie !
FORSTER : Judicios ! Foarte judicios. O acţiune de poliţie, mister president... Vedeţi ? Atîta tot!
ROMAŞCANU: Îmi îngădui să amintesc, ca o nouă dovadă a democratismului guvernului de la Iaşi, că însuşi maiestatea sa regele Ferdinand a făgăduit o reformă agrară soldaţilor din tranşee...
OJOG : Şi-atunci ce v-aţi spus ? Ia să ne grăbim noi să ne despăgubim cu niscaiva pămînt din Basarabia !...
ROMAŞCANU (dînd din umeri) : Domnule preşedinte, îngăduiţi-mi, la rîndul meu, o întrebare. Este dispusă autoritatea dumneavoastră să încerce reglementarea conflictului pe cale amicală ? Să se reducă faptele la simple incidente de frontieră ? În cazul acesta noi, parlamentarii romîni, ne declarăm gata să începem tratativele cu guvernul de la Iaşi dacă, bineînţeles, ne veţi îngădui întoarcerea în ţară.
(Sună telefonul.)
PREŞEDINTELE : Alo ? Da, Romcerod. Piter ? Alo, Piter ! Alo, Piter ! I to tam (Se scoală deodată.) Tovarisci Lenin? (Îşi rectifică ţinuta.) Dobrii vecer, tovarisci Lenin.
OJOG: Lenin ? (Romaşcanu vorbeşte repede cu Forster. Ojog îi priveşte încruntat, izbeşte cu piciorul în duşumea.) Lenin !
(Romaşcanu schimbă o privire cu Forster, care dă din umeri.)
PREŞEDINTELE : Da... Da, tovarisci Lenin. Ponimaiu... Ponimaiu... Horoşo. Horoşo, tovarisci Lenin ! Tac... Da, da. Sposibo, tovarisci Lenin. Dobrîi vecer. (Agaţă receptorul. Toţi îl privesc.) Aşa... Ce spuneaţi, domnule senator ?
ROMAŞCANU (neliniştit) Propuneam... reglementarea conflictului...
PREŞEDINTELE : Ah, da ! Reglementarea... Iată baza de discuţie : Romînia să declare că nu înţelege să se amestece în afacerile interne ale Rusiei şi în luptele ei politice interne.
ROMAŞCANU : De la sine înţeles ! De acord...
PREŞEDINTELE: După asigurarea depozitelor de alimente, îşi va retrage trupele din Basarabia.
ROMAŞCANU : Le va retrage! De ce să nu le retragă ?
PREŞEDINTELE : În schimb guvernul revoluţionar se obligă să-i asigure guvernului romîn transporturile de care va avea nevoie şi îi va restitui toate bunurile şi vasele sechestrate de la declanşarea conflictului.
ROMAŞCANU : Perfect ! Per-fect! Daţi-mi voie, iubite domnule preşedinte, să vă declar că sînt fericit, fe-ri-cit... De altfel, îngăduiţi-mi o întrebare. Daţi dovadă de atîta înţelegere pentru Ro-mînia şi vorbiţi atît de bine romîneşte... Nu sîn-teţi cumva romîn ?
PREŞEDINTELE : Sînt ucrainean, domnule senator. Dar am copilărit lîngă Bender... Aşa. Veţi pleca la Iaşi numai dumneavoastră şi domnul colonel Forster, dacă va fi de acord... (Forster încuviinţează.) Ceilalţi parlamentari rămîn la Odesa, pentru a garanta buna dumneavoastră credinţă.
ROMAŞCANU : Ostateci ? O, nu, nu, domnule preşedinte ! Nu cumva n-aveţi încredere în cuvîntul nostru ?
PREŞEDINTELE (sec) : Poate.
(O clipă de tăcere.)
ROMAŞCANU (rece) : Cînd putem pleca ?
PREŞEDINTELE : Mîine dimineaţă veţi trece din nou pe la Romcerod pentru acte. De acord ?
ROMAŞCANU (oftînd) : De acord...
PREŞEDINTELE (strigă) : Mişa !
(Mișa intră repede.)
MIŞA :	Aici! Aşteptam eu să mă chemi... (Arătînd spre Romaşcanu şi Forster.) Îi umflu ?
PREŞEDINTELE : Taci. Ii vei conduce personal la hotel. Răspunzi pentru amîndoi.
MIŞA : Eu ?... Să păzesc intervenţia ? Mai bine i-aş... (Agită puşca.)
PREŞEDINTELE : Mişa !... Executarea.
MIŞA: Am înţeles. (În şoaptă.) Îţi dai seama ce spui ? Nu te-or fi sucit cumva cum au vrut ei, hai ?
PREŞEDINTELE (la fel, zîmbind) : Nu te teme ! (Tare.) Du-te, Mişa.
MIŞA : Ei, voi, intervenţia şi parlamentul burjuilor ! Daţi-i drumul... (Intîlnind privirea preşedintelui.) Adică... poftiţi. Apre vu... Apre vu... (Cei doi ies. Din prag, Misa îi spune preşedintelui.) Diplomaţie ! Europa !... Am înţeles... (Iese.)
OJOG (mustrător) : Şi aşia... Rugămintea batalionului... (suflă în palmă) nimic!
PREŞEDINTELE (nemaiputîndu-se stăpîni) : Omule, ai auzit cine era la telefon ? Ai auzit ?
OJOG: Am auzit !... Înţeleg. Adică, vrei să spui...
PREŞEDINTELE : Da ! (Se duce în faţa hărţii.) Uite, frate. Republicile Sovietice Socialiste ! Primele republici ale muncitorilor şi ţăranilor, care le stau în gît imperialiştilor, ca nişte oase de peşte. Şi ce vezi ? Cu chiu, cu vai, s-a încheiat armistiţiul cu nemţii şi ducem tratative de pace la Brest-Litovsc. În cîrdăşie cu misiunea franceză, Rada de la Kiev caută să saboteze armistiţiul şi-i dă mîna lui Kaledin, care pustieşte Donul şi visează să ne strîngă de gît. De altminteri, că Rada încearcă să dezarmeze Sovietele din Ucraina, o să simţim fără îndoială şi noi, pe pielea noastră, cît de curînd... Imperialiştii îl sprijină pe Kaledin. Armata regală romînă cotropeşte Basarabia. Contrarevoluţia ridică fruntea. Nemţii abia aşteaptă să ocupe Ucraina şi Caucazul... Iar noi avem nevoie de pace, ca de aer avem nevoie de pace! Revoluţia proletară trebuie salvată. Ne trebuie un răgaz.
OJOG : Ştiu... De ce-mi spui toate astea ?
PREŞEDINTELE: De ce? Pentru că îmi ceri să-ţi dau o mînă de parlamentari nenorociţi, ca să te răfuieşti cu ei, şi nu înţelegi că prin parlamentarii tăi s-ar putea cîştiga stingerea pojarului din Basarabia !
OJOG : Îi crezi ? Îl crezi pe Romaşcanu ?
PREŞEDINTELE : Nu-i cred. Dar o sută de prilejuri de-am avea şi tot nu ne-ar îi îngăduit să nu ne folosim de fiecare dintre ele. Şi avem doar unul... Nu ni-i îngăduit, înţelege ! Luînd totodată, fireşte, şi măsurile noastre... (Pleacă din faţa hărţii cu braţul pe după umerii lui Ojog. Se aşazâ amîndoi în fotoliile din faţa biroului.) Basarabia e numai începutul, pricepi ? Se pregăteşte intervenţia în Ucraina şi, o dată cu acţiunile Radei, escadra de torpiloare din Sulina va ataca Odesa. Asta mi-a spus tovarăşul Lenin adineauri. Pricepi acum ?
OJOG (printre dinţi) : Ticăloşii ! (Deodată sare în picioare.) Vasia, lasă-ne pe noi, lasă batalioanele romîneşti să se-ngrijească de asta ! Tot ar fi trebuit să plec eu zilele astea să duc material la Sulina... Se potriveşte numai bine !
PREŞEDINTELE : Tu ?... (Şovăind.) Cum stai cu mîna ?
OJOG : Lasă mîna ! Aici e nevoie de cap... Şi capul mi-i zdravăn !
PREŞEDINTELE (ca mai sus) : Comisarul vostru mi-a spus că din cauza braţului tău ar vrea să trimită pe altcineva cu manifestele... 
OJOG (pledînd) : Dar înţelege, oamenii mă cunosc pe mine! Eu am tot mers la Sulina, eu am toate legăturile, şi cei de acolo n-au să-şi deschidă inimile faţă de un străin. În mine au încredere, au să înţeleagă... Nu, Vasia, nu! Eu trebuie să plec. Ajută-mă...
PREŞEDINTELE (hotărîndu-se) : Bine... (Se ridică.) Torpiloarele romîneşti nu trebuie să atace Odesa, nu trebuie să sprijine intervenţia de pe mare ! Marinarii din Sulina au fost pregătiţi. Acum ceasul faptei a sunat. Du-te, vorbeşte cu marinarii din Sulina !
OJOG (simplu) : Am înţeles. Torpiloarele nu vor ataca !


CORTINA

ACTUL I
TABLOUL I
Circiuma „La ancora de aur“ din Sulina. În stînga (prim- plan) uşa care dă in stradă, în dreapta (fund), o altă uşă dînd în bucătărie. Tot în dreapta se află tejgheaua şi, în spatele ei, rafturile cu sticle. Între cele două ferestre ale peretelui din fund spînzură o oglindă mare, pe care stă scris cu săpun: „La mulţi ani 1918“. De-a lungul peretelui din stîngă, o banchetă, în faţa căreia aşteaptă cîteva mese. Alte mese sînt răspîndite prin circiumă. Din port se aud zgomotele şantierului naval, urletul sirenelor şi, din cînd în cînd, mugetul unei geamanduri; iar peste toate aceste zgomote, amestecîndu-le şi amplificîndu-le, şuierul vîntului care izbeşte în ferestre.
Costis Mastroţilio stă la tejghea şi şterge un pahar pe care îl priveşte din cînd în cînd în lumină. Se aude numai zgomotul sec al zarurilor şi al tablelor mişcate de cei doi jucători care stau la o masă, în fund. E seară.
SPIRO (intră într-un vîrtej de vînt cu lădiţa lui de văcsuit) :	Uf ! Kalispera, kalispera, domnu Mastrofilio !
MASTROFILIO (supărat) : Iar ai venitu ? Sa ma laşi mataluţa cu kalispera!... E-e-e, de cîte ori sa-ţi spun ca aiţi nu-i sala de aşteptare ? A ?... Aiţi e local, „La ancora de aur“. Katalavenis ? Priţepi ?... Ţine faţe consumaţie, intra, ţine nu faţe, îsi vede binisoru de drum. A ?... De zeţe ori pe zi vii ca acasa... Consumaţie, niţi atîtica... daca vrei sa ştii, asta-i un exemplu prost pentru muşterii... Prost! Si acuma trebuie sa piţe si muşteriii...
SPIRO (liniştit) : E-un frig de crapă pietrele, jupîne... Pe chei te trînteşte vîntul, nu alta ! (Insinuant.) De altfel, l-am întllnit şi pe domnul locotenent Lazu...
MASTROFILIO (strigă) : Ma, ţe vrei dumeta ? Sa stai iarna cu burtiţica la soare ? E vînt, sigur ca-i vînt... A ?... (În şoaptă.) Merdzea la ea, cum ? La ea merdzea, da ?
SPIRO: Păi unde dracu să meargă pe gerul ăsta ?... La Caliopi...
PRIMUL JUCĂTOR DE TABLE : Acum, un şase-şase, neamule, şi te am în buzunar !
MASTROFILIO (către Spiro) : Sst! De ţe ţipi ? De ţe trebuie dumeta sa ţipi ?... Inţetu ! Inţetisoru ! Atunci capeţi poate si o ţuiculiţa fiarta, cu piper si scorţişoara... A ?
SPIRO : Vezi că ştii să vorbeşti omeneşte ? Aşa te vreau !... Şi adineauri mă luai cu gura...
MASTROFILIO : Ma, ţe gura ?... Da’ de unde! Ţi s-a parutu. (Strigă.) Dunia ! Ei, Dunia !
DUNIA (din culise) : Îndată, îndată ! (Intră Dunia.)
MASTROFILIO : O ţuiculiţa fiarta, pentru barba Spiro !
SPIRO : Cu piper şi scorţişoară, Dunia, auzi ? Nu uita de piper şi scorţişoară !
MASTROFILIO : Cu, cu... (Dunia iese.) Ma spune, barba... Caliopi... Ţe ziţe Caliopi, a ?
SPIRO : Zice prost al dracului, jupîne ! Dacă n-o ia domnul locotenent, se azvîrle în Dunăre cu capu-nainte...
MASTROFILIO : Ţe ? In Dunarea ? O fata crescută la „Notre-Dame“ din Atena se azvîrle în Dunarea pentru un mucosu de locotenentu ? (Strigă.) Dunia ! Ei, Dunia ! Nu mai trebuie nimica, niţi o ţuiculiţa... Gata !
SPIRO (netulburat) : Dar cine o crede, domnu Mastrofilio ? Nu te potrivi la vorbe... Fata-i crudă la minte, nu ştii dumneata ? Visează ofiţeraşi, care s-o-nvîrtă pe la baluri... Fleacuri ! Da’ ce, bătrînul de-aia a adunat, ca să-i toace un ofiţeraş averea într-o lună ?
MASTROFILIO: Averea? Ma ţe averea? N-ai auzitu ?... Patru şlepuri a pierdutu batrinul acuma doua zile...
SPIRO : Cum ?
MASTROFILIO : Patru ! De la tasta si pina la falimentu e numai un pasu... Da, da !
SPIRO : Faliment ? Şi te mai temi de Lazu ?... Păi dacă află el chestia cu falimentul, s-a zis, o lasă cum te văd şi cum mă vezi... Auzi ? Mulţumeşte-i lui dumnezeu că s-a-ntîmplat aşa... Cît despre ea, ce, asta-i vreme să te arunci în Dunăre ? Ea nu se uită afară ?... (Insinuant.) Şi-apoi se-aude că a primit de la cineva o broşă de aur... de la un domn serios, cu avere...
MASTROFILIO (repede) : A primitu, barba, a primitu. Zic si zau, na... (Răsucindu-şi mustaţa.) Un domn foarte seriosu, barba... Optesprezeţe carate! Lucru fin...
SPIRO : Cine ? Domnul ?
MASTROFILIO : Ma ţe domnul ? Ţe vorbeşti dumeta ?... Broşa !
SPIRO : Aşa ?... Broşa, va să zică ? Apăi vezi ? Nu-i mai bine să primeşti broşe de-astea decît să faci baie în Dunăre, la sfîrşitul lui decembrie ?
MASTROFILIO (bucuros) Mai bine ! Mai bine ! Sigur că mai bine !... Dumeta, barba, ai un cap... ai-ai-iai ţe cap ! Aur, nu cap ! (Strigă.) Dunia ! Adu ţuiculiţa pentru barba Spiro, Dunia!
(Uşa se deschide şi intră ca împins de vînt, Iofciu. Priveşte în jur, apoi vine drept spre tejghea.)
IOFCIU : Salut! O ţuică fiartă !... (Priveşte în jur.)
MASTROFILIO : O ţuiculiţa... Indata ! (In şoaptă.) Este, este şi ea... (Tare.) Dunia ! (Intră Dunia cu ţuica, Spiro întinde mîna, Mastroţilio îi dă lui Iofciu păhărelul.) Poftiţi!
(Spiro clatină din cap şi se opreşte lîngă cei care joacă table.)
IOFCIU : Ţi-ai mai muiat inima, frumoaso ? (Dunia dă din umeri şi iese.) Ai văzut ? Uite-aşa mă frigăreşte, uite-aşa !... (dă ţuica peste cap.) Am măruntaie de berbec. Ficaţi şi inimi...
MASTROFILIO : Iar carne ? Ma ţe crezi dumeta, ca eu am de-a faţe numai cu lei, cu tigri ? Ma ţe, crezi ca aiţi la Sulina este zungla ?... Zahar, psihi mu, da-mi zahar si iau tot, cu ochii închişi ! Carne ani luatu si ieri...
IOFCIU : Am zis, carne.
MASTROFILIO: Nu.
IOFCIU: Nu ? Bine... Mă duc la Paraipan... Dar să nu te aştepţi să-ţi mai aduc vreodată ceva. Eu am nevoie de clienţi siguri... Aduc ? Primesc. Asta-i ! (Vrea să plece.)
MASTROFILIO: Ma ţe nevricosu eşti dumeta! De ţe eşti asa de nevricosu ?... (Negustoreşte.) Cît?
IOFCIU: Cinci ficaţi, cinci inimi. (Arâtînd spre oglindă.) Văd că faci revelion, ai să ai nevoie... (Vorbeşte încetişor.)
SPIRO :	Nu aia ! Nu aia !... Mută asta şi-ţi faci casă. Un, doi, trei, şi cu un, doi, trei, patru, cinci, poftim, gata !
INTIIUL JUCĂTOR: Ce te bagi? Ce se bagă, jupîne ? Nu se mai poate juca în linişte la dumneata ?
MASTROFILIO : Ţe, ţe-i acolo galadzia ?... Ţine faţe galadzia ?
IOFCIU : Atunci ne-am înţeles ? Salut! (Pleacă.)
MASTROFILIO : Salut! Salut! (Se apropie de jucători.) A-a-a, tot dumeta ?
SPIRO : Iaca tac ! Nu mai spun o vorbă, nici să mă pici cu ceară ! Dar cu ţuiculiţa cum rămîne, domnu Mastrofilio ?
MASTROFILIO (căzînd din lună) : Care ţuiculiţa, bre ?... Dai dumeta o ţuiculiţa ?
(Intră Maltezeanu şi Lazu.)
LAZU (continuă o convorbire începută) : De cît timp ?
MALTEZEANU : De două săptămîni, domnule locotenent ! De două săptămîni, înţelegi asta ?
MASTROFILIO (repezindu-se în întîmpinarea lor) : Poftiţi, poftiţi... A, si domnu locotenentu Lazu... Poftiţi ! O mastica de Hio ? Un vinu de Tenedos ? O gustarica, ţeva ? Avem o marinata de kala- maraki...
MALTEZEANU (explicîndu-i lui Lazu) : Kalamaraki e sepie... Ce iei, domnule locotenent ?
LAZU : Cu voia dumneavoastră, o mastică...
MALTEZEANU : Două mastici!
MASTROFILIO : Gata, am înţelesu ! Doua mastiţi...
SPIRO : Da’ să nu uiţi de piper şi de scorţişoară, auzi ?
MASTROFILIO (mecanic) Am înţelesu, cu piper si scorţişoara !... Ţe ? A-a-asculta, dumeta prea multe vorbeşti! (Se apropie ameninţător de Spiro.)
SPIRO: Iar începi cu gura ? Mă rog, descoase-l atunci singur pe domnul locotenent, despre Caliopi...
MASTROFILIO (alarmat) : Sst! De ţe ţipi ? De ţe trebuie dumeta sa ţipi, barba Mai cu înţetu nu se poate ?...
LAZU : Ei, ei, ce-i cu mastica aia ?
MASTROFILIO : Vine ! Indata, indata... Dunia ! (Iese.)
LAZU : Nu se ştie niciodată... O să vedeţi, domnule comandant...
MALTEZEANU : Să văd ? Să mai şi văd ? !... Nădăjduiesc să nu văd nimic! Nimic, pricepi ?
LAZU (repede) : Nu m-aţi înţeles... Voiam să spun... O să fie bine, o să vedeţi... în fond, gîndiţi-vă că...
MALTEZEANU (aproape strigînd): Dar înţelege că nu vreau să mă gîndesc !... Nu vreau să mă gîndesc şi mă gîndesc numai la asta... La asta ! Singure, domnule locotenent. Singure... Doamne, dumnezeule, cum puteam să prevăd ! Cum puteam să prevăd !... Nimeni n-ar fi prevăzut... Spune ! Ai fi prevăzut ?
LAZU (încurcat): Eu... nu, cine să prevadă?
MALTEZEANU : Nimeni! Nimeni nu putea să prevadă... Dar acum e acolo... Şi ea şi fetiţa... Acolo, înţelegi ? Fără veşti de două săptămîni... Şi eu care mă temeam de nemţi... Orb, orb ! Nemţii, oricum... doctori, ingineri...
LAZU : Totuşi, nu sînt singure, domnule comandant... Daţi-mi voie, se află acum la Odesa destui romîni...
MALTEZEANU : Romîni ? O mînă de refugiaţi ! Şi o mulţime de canalii de la Fernic ! Bestii, tîlhari de drumul mare, care s-au dat cu maximaliştii !...
(Intră Mastrofilio.)
MASTROFILIO : Asa... Poftiţi si mastica ! O gustarica, ţeva ? Niţică marinata de kalamaraki ?... V-am adusu si nişte masline... Si daca nu va suparăţi, va amintescu ca revelionu ca la Mastrofilio n-o sa mai găsiţi în Sulina...
MALTEZEANU : Bine, bine... Du-te...
(Mastrofilio se dă mai la o parte.)
LAZU : Pentru salvarea familiei dumneavoastră, domnule comandant !
MALTEZEANU : Mulţumesc. (Ciocnesc.) Ce vremuri... Ce vremuri, locotenente ! Dezastre pe front... Ţara sfîşiată, un guvern la Bucureşti, altul la Iaşi... Şi ca o încununare a tuturor blestemelor, înspăimîntătoarea prăbuşire a colosului ţarist, începutul sfîrşitului, triumful lui Lenin...
LAZU : Şi dacă vreţi să ştiţi, chiar la noi... De neînchipuit ! Moşia noastră e în Moldova. A scăpat de pustiirile războiului şi a fost în schimb jefuită de ţărani. De proprii noştri ţărani, închipuiţi-vă !
MALTEZEANU : Prin urmare ai şi dumneata pricini să te plîngi, domnule locotenent ?... Am auzit totuşi că nu-ţi prea pierzi vremea de pomană la Sulina... De la o vreme se vorbeşte cam mult de o anume grecoaică...
LAZU (tulburat) : O grecoaică ?... Cum puteţi crede?... Nu, nu...
MALTEZEANU (afectuos) : Nu mi-o lua în nume de rău ! Eşti tînăr, domnule locotenent, şi n-aş vrea să uiţi nici o clipă că ai de păstrat onoarea uniformei pe care o porţi... Poate nu ştii că tatăl fetei e în pragul falimentului...
LAZU : Domnule comandant, eu... vă rog, nu mă judecaţi prea aspru. Am aflat şi... chiar azi am rupt orice legătură cu această... această...
MALTEZEANU : A ? Mă bucur, domnule locotenent, mă bucur că ai simţul onoarei...
MASTROFILIO : Nu va suparăţi... Daca-mi daţi voie, ţe se aude cu revoluţia, a ?... Ţircula zvonuri, domnii ofiţeri... Audu ca si în ţara munţitorii si-au luatu nasul la purtare... Făcu greve, greve, domnii ofiţerii !
MALTEZEANU : Nu te potrivi, domnule Mastrofilio...
MASTROFILIO : Ma auziţi numa... Hamalii din portu ţeru optu ore de lucru ! Ma io, io optu ore munţescu ?... O sa ţeara acuma si conţediu la munte... Ţe ne faţem, domnii ofiţerii, ţe ne faţem daca armata înţepe si ea, ca la Rusia ?...
MALTEZEANU (sec) : Domnule Mastrofilio, uiţi pesemne că vorbeşti cu doi ofiţeri ai marinei regale.
MASTROFILIO : Eu ? Am înţelesu... Iertaţi!... Inca o mastica ?
(Apare Costoi. Poartă pe după încheietura mîinii drepte ochiul salamastrei.)
COSTOI: Să trăiţi, domn’ comandant ! Permiteţi să raportez : printre marinari umblă zvonuri.
MALTEZEANU : Printre ai noştri ?
COSTOI : Nu, să trăiţi ! Ai noştri sînt caiafe bătrîne, nu se dau în vileag cu una, cu două... Printre cei de pe „Vifor“ !
MALTEZEANU : Aha ! Ce zvonuri !
COSTOI : Să trăiţi, aşteaptă un delegat de la Odesa. Maximalist.
MALTEZEANU : Cum ?
COSTOI : Maximalist, să trăiţi !
MALTEZEANU : Ce vrea ?
COSTOI : Nu pot să ştiu. Am încercat să aflu, dar zău dacă a fost chip... Parcă-şi pun lacăte la gură, cînd încerci să-i tragi de limbă ! Permiteţi să raportez : s-au făcut al dracului de neîncrezători, marinarii, domn’ comandant... (salamastra.) Numai nevasta asta, săraca, ce-i mai înduplecă...
MALTEZEANU (pe gînduri) : Bine, Costoi, bine... Nu ne priveşte cum ştii să te faci respectat...
COSTOI : Am înţeles, nu vă priveşte. Asta mă priveşte pe mine, să trăiţi. Am înţeles... Dar de delegatul acela am socotit că-i bine să vă raportez.
MALTEZEANU: Bine, căpitan de arme ! (Aruncă banii pe tejghea.) Să mergem, domnule locotenent ! Tăvălugul se apropie şi noi, noi vom fi oamenii care vor trebui să-l oprească... (Vrea să iasă.)
COSTOI (rugător) : Domn’ comandant...
MALTEZEANU : Ei ?
COSTOI (emoţionat): V-am rugat, domn’ comandant... Eu, iertaţi că îndrăznesc... (În panică.) Dar în trei zile, domn’ comandant ! Curtea marţială... în trei zile !
MALTEZEANU (enervat) : Şi ce pot face eu ?... Destul de trist, căpitan de arme, destul de trist că ţi-ai putut creşte nepotul în aşa fel încît să ajungă dezertor ! (Vrea să plece.)
COSTOI (îl opreşte): Domn’ comandant !... Vă rog... mi-i ca un fecior... Mă cunoaşteţi de ani. Viaţa mea... pentru dumneavoastră ! Trup şi suflet... Dar nepotul, nepotul meu... atîta am, domn’ comandant. Un suflet de om ! L-am crescut, l-am spălat cu mîinile mele cît a fost mic... l-am legănat...
LAZU (pufneşte) : Costoi în chip de doică!
COSTOI (nu-l ascultă) : Noi, bătrînii, ducem la greu, la tăvăleală... tragem la ham, nu ne speriem... Dar el, om tînăr, nedeprins... a greşit ! Scăpaţi-l, domn’ comandant ! În genunchi vă rog, scăpaţi-l şi-am să vă privesc ca pe-o icoană !
MALTEZEANU (chibzuind) : E la jandarmi, hai ?
COSTOI (cu un început de speranţă) : La jandarmi, să trăiţi !
MALTEZEANU (la fel) : Să n-afle marinarii... (Dă din umeri.) Uf ! Am să văd, am să văd...
COSTOI (fericit) : Domn’ comandant ! Toată viaţa mea... eu, în genunchi, ca un rob !
MALTEZEANU (repede) : N-am făgăduit nimic ! Un dezertor... Nici nu vreau să mă gîndesc !... Nu, nu ştiu, să văd... Nu ştiu... Nu ştiu !
(Costoi se repede, deschide uşa. Ofiţerii ies. Costoi ii urmează inchinîndu-se, apoi îşi şterge fruntea cu batista.)
MASTROFILIO (scrie repede ceva la tejghea) : Pst! Barba...
SPIRO : Eu ?
MASTROFILIO : Da, da ! pst! (Spiro se apropie.) Am o rugăminte, barba. Chiar acuma... Du o scrisorica la Caliopi...
SPIRO (tărăgănat) : Tot cu piper şi scorţişoară, ca şi ţuica ?
MASTROFILIO : Ma ţe piper? Ţe scorţişoara? (Înţelegînd.) He-he, barba, barba... (Îi dă cîţiva bani.) Na, na piper, na scorţişoara, barba, numai repede, repede, psihi mu
SPIRO : Ei, aşa mai zic şi eu ! Adios...
MASTROFILIO : Adios, adios...
(Spiro deschide uşa, se ciocneşte cu Voicu, care vrea să intre. Spiro iese.)
VOICU (suflînd să-şi încălzească buricele degetelor) : Seara bună!... Brr, dar straşnic frig...
MASTROFILIO : Avem o ţuiculiţa, bre, ţeva fin...
VOICU : Da, da... Mai tîrziu, jupîne... Deocamdată... oare Dunia nu-i aici ?
MASTROFILIO (supărat) : Dunia ?... Si de ţe Dunia, ma rogu, candu poţi sa vorbeşti chiar cu Costis Mastrofilio, în persoana ? Ţe doreşti dumeta ?
VOICU (ztmbind) : Păi de ! Vezi că ce-i spun eu Duniei nu-ţi pot spune dumitale... Nu te supăra, jupîne...
MASTROFILIO : Sa ma supăr ?... Io ? Pentru dumeta ?... Ma sti ca sînt bolnavu de ficatu ? Ma sti ca daca ma suparu ma doare ficatu ? Si vrei dumeta sa ma doara ficatu pentru un marinaru ? A ?... Niţi pentru un capitanu, psihi mu Asa sa sti... Numai de la capitanu in susu.
(Intră Dunia purtind o tavă cu pahare.)
DUNIA : Voicu ! (Pune tava pe tejghea şi se apropie de el.)
VOICU : Dunia ! Dunişoara mea...
MASTROFILIO : Ei, ei, ei! Ţe se cheama asta, Dunia ?
DUNIA : Jupîne, numai o vorbă... E logodnicul meu...
MASTROFILIO : Logodnicul ? Sa-ţi traiasca... ma afara. Aiţi nu-i local pentru logodiţi, aiţi e „Ancora de aur“, aiţi se faţe consumaţie...
DUNIA (în şoaptă) : Voicule, ia ceva...
VOICU (la fel) : Dă-mi şi tu... ce-i mai ieftin... (Se aşază la masa cea mai depărtată de tejghea. Dunia îi pune înainte un coşuleţ cu covrigi. Mastrofilio clatină din cap, dar intră în bucătărie.)
DUNIA : Voicule... marinarule...
VOICU : Dunia mea... Mă uit la tine şi parcă mi se ia o piatră de pe inimă... (Îi mîngîie o şuviţă de pâr ieşit de sub broboadă.) Şi şuviţa asta... Mai ţii minte ? Aşa-ţi stătea şi cînd ne-am întîlnit atunci, sub salcie... Frămîntai lutul pentru chirpici...
DUNIA : Veneai încetişor în lungul malului şi mi-am spus: „Frumoasă mai arăt aşa, mînjită de lut din cap pînă-n picioare”...
VOICU : Aveai mănuşi de mîl şi cizmuliţe de mîl... Şi-ţi cădea o şuviţă bălaie pe frunte, ca acum...
DUNIA (ca atunci) : Ce te uiţi aşa la mine ? N-ai mai văzut oameni ?
VOICU (la fel) : Oameni am văzut, dar fată ca tine, ba...
DUNIA : Gîndeam că-ţi baţi joc...
VOICU : Şi eu nu-mi puteam desprinde privirile !
DUNIA (oftînd) : În ce vremi a înflorit şi dragostea noastră, Voicule... Peste tot numai lacrimi... sînge... Uneori mi-i şi ruşine... Oamenii pier, sînt schilodiţi, s-a umplut lumea de ţipetele copiilor şi nouă ne-a fost dat să ne cunoaştem... şi să ne îndrăgim, tocmai acum...
VOICU : E sfîrşitul măcelului, Dunie... Ai văzut în pădure, primăvara, cît nu s-a topit zăpada şi vîntul mai şuieră, ai văzut cum ies brînduşele ? încă nu s-a dus bine iarna şi ele şi vestesc soarele, vara... O vară cum n-a mai fost, Dunie, vara de după răscoala cea mare...
DUNIA (strigă) : Voicule ! (În şoaptă.) Uneori mi-i teamă, Voicule...
VOICU : Teamă ?... Să se teamă boierii, Dunie. Cumplit să se teamă ! Dar Dunia mea să rîdă şi să ridice fruntea ! (Ii ridică bărbia.) Uite-aşa ! (Se privesc o clipă in ochi, apoi Dunia pleacă fruntea.)
DUNIA : Voicule, de ce n-ai venit aseară, cum ne-a fost vorba ?
VOICU (întunecat) : Dar cine a putut ? M-au băgat la carceră...
DUNIA (speriată) : La carceră ?... De ce ?
VOICU : Tu nu ştii... în prova torpilorului e puţul lanţului... al lanţului de la ancoră. Acolo au găsit că-i locul potrivit pentru marinari ! Să stea smirna în picioare, fără să se poată mişca. Ceafa lipită de-un perete şi nasul de celălalt...
DUNIA (înfiorată) : Voicule !
VOICU: Simţeam că mă înăbuş! Eram frînt de şale, înţepenit ca într-un sicriu de tinichea... Ticăloşii ! Dar nu te teme, Dunie, nu te teme ! Le-om plăti noi ofiţerilor, aşa cum le-om plăti şi domnilor boieri. Nu cum le-a plătit tata acu zece ani, cînd i-a judecat pe la conace. De o sută de ori mai mult ! Iar de astă dată n-au să ne mai înece ei în sînge...
DUNIA : Sst ! Voicule... (Ii arată din ochi jucătorii de table.)
VOICU (mai încet, cu ură)... Că sîntem în ’917 şi au trecut zece ani de atunci. Pe tata l-au zdrobit, pe mine n-au să mă zdrobească. Am prins noi ceva minte şi-avem şi pilda ruşilor în faţă...
DUNIA (repede) : A venit Ojog ?
VOICU: N-a venit. Tocmai asta e, că n-a venit... Juraşcu se teme să nu i se fi întîmplat ceva...
(Se deschide uşa şi se grăbesc să intre Juraşcu, Găină şi
Iofciu. Apoi, pînă spre sfîrşitul scenei, circiuma se umple treptat cu hamali, marinari şi pescari.)
IOFCIU:	Bine, Voicule, aici erai ? După fete umbli ?...
GĂINA: Lasă băietu-n paşi, bre Iofşiule... Şi ti leji di om ?
IOFCIU: Păi da’ el de ce se leagă de fete ? Poate că ar vrea şi altul să se lege de cîte una !... (întorcînd capul Duniei spre el.) Ce zici, frumoaso ?
VOICU (fierbînd) : Ia mîna, Iofciule!
IOFCIU: I-o-te, cavaler gîndac !
DUNIA (speriată) : Eu mă duc, Voicule...
IOFCIU (apucînd-o de mină) : Vezi-ţi de treabă ! Crezi că mă sperii eu de ciobanul ăsta ?
VOICU (izbind peste mîna lui Iofciu) : Ia mîna şi bagă-ţi minţile în cap !
DUNIA: Voicule ! Şi dumneata... Vă rog... Voicule !
IOFCIU: Mă, te pui tu cu mine, mă ? Cu mine ? (Îi pune mîna în piept.)
VOICU (apucîndu-i mîna): Iofciule !	
JURAŞCU: Da’ potoliţi-vă odată şi nu vă mai cocoşiţi ! De asta vă arde ?
(Dunia fuge. Mastrofilio intră în circiumă, atras de zgomot.)
MASTROFILIO: E-e-e, ţi-e aste galadzia la mine ?
UN HAMAL (bătînd cu pumnul în masă): Opt ore de muncă... Asta-i sfînt! Aşa zice artelul şi gata !...
UN PESCAR: Parcă la noi e mai bine ? Ne sug cherhanagiii...
HAMALUL: Fără drepturi nu faci nimic. Ridicaţi-vă şi voi!
PESCARUL (în şoaptă): La Alba i-au luat pe cherhanagii la goană...
MASTROFILIO: Comenzile, va rogu... Faţeţi comenzile !
VOICU (către Juraşcu): E logodnica mea, nea Juraşcule...
IOFCIU (încremenit): Logodnică ?
JURAŞCU (către Iofciu, împăciuitor): Apoi atunci, vezi, are şi el dreptate...
IOFCIU: Logodnică ?... (Cu un rîs silit.) Păi de ce n-a spus ?... Logodnică, hai ? (îşi muşcă buzele către Voicu.) N-am ştiut... Te-ai ascuns bine !
MASTROFILIO: Cu ţe putem sa servim pe domnii marinarii ?
GĂINA: Cu dracu, care-şi faşi di djoacă prin buzunările noastri !... Daca nu era gerul aista, nu-ţi plăteam noi vamă, nu ti teme !...
MASTROFILIO (liniştit): Ma cum vezi dumeta, dzerul e tovaras la parte cu cîrţiumarul... O ţuiculiţa ?
JURAŞCU : Fie şi ţuică... Staţi jos, fraţilor... (Mastrofilio se duce după Dunia.) Nu-mi place întîrzierea asta a lui Ojog... De ieri trebuia să fie aici...
GĂINA : Parcă mai vii di la Odesa aşa, cînd vrai ?... Ţine sama...
JURAŞCU : Ojog e om dintr-o bucată, călit... Nu-i piedică pe care să n-o treacă...
VOICU : Il ştii mai de mult, nea Juraşcule ?
JURAŞCU : De mult... Acum, în ultima vreme, a lucrat la şantierul lui Fernic, la Galaţi. S-a speriat Fernic de nemţi, şi-a evacuat şantierul la Odesa, şi acolo numai bine l-a prins revoluţia ! Muncitorii lui, vezi bine, au alcătuit cel dintîi batalion revoluţionar romînesc, care s-a alăturat gărzilor roşii !... Dar pe Ojog îl ştiu eu încă de la noi, din Valea Prahovei, de pe cînd munceam amîndoi la „Romîno-Americana“ din Ploieşti !
GĂINA: Şî tăt aşă era el şî pi-atunşi ?
JURAŞCU: Ascultaţi ce vă spun eu: o dată om, fraţilor !... Pentru dreptul nostru era gata să se ia la harţă chiar cu directorii cei mari şi nu se pierdea în faţa lor... Cînd l-am cunoscut, eram şi eu un salahor, ca atîţia pe care îi mînase din sate nevoia... Ce ştiam eu de cele ce-s pe lume ? Dar el nu era aşa. Da’ de unde !... (Oftînd.) Bine că n-a apucat să vadă prăpădul cel mare de la noi, că l-ar fi durut la inimă cum ne-a durut pe fiecare, de-am umblat săptămîni de zile ca neoamenii !
GĂINA : O fost cumplit, aşă-i ?
JURAŞCU : Cumplit ? Parcă-mi mai răsună şi acum răcnetele sirenelor în urechi!... Au urlat ore şi ore, ore şi ore, ca o cireadă de bivoli la abator. Şi apoi doi ofiţeri englezi au arătat cum trebuie azvîrlit în aer totul, cu socoteală, şi au prins a bubui exploziile, de-ai fi zis că se despică cerul şi se prăvale peste noi... Uite-aşa se zgîlţîia pămîntul, se cutremurau casele, s-a făcut beznă-n amiaza mare ca-n ziua de-apoi şi a prins a ploua cu ţiţei peste oameni...
IOFCIU : Păi mă gîndesc eu aşa: era acolo bănet, fraţilor, bănet, nu glumă ! Ce avere au băgat ei în maşini, în ţiţei, şi uite cum s-au îndurat să le dea focului pe toate, de parcă ar fi fost o coteaţă netrebnică şi nu ditai rafinăria !
JURAŞCU : E-eh, băiete, nu te teme tu de paguba lor ! Acolo, de muncit muncea mîna noastră, şi pe noi ne durea inima de fiecare şurub, că noi îl ştiam şi noi umblam la el zi de zi... Ai de-au poruncit focul, poate că nici nu văzuseră vreodată rafinăriile, ce crezi! Numai aurul scos din ele-l ştiau şi-l numărau...
IOFCIU : Dar tot era, cum se zice, vaca lor de muls...
JURAŞCU : Dacă bate neamţul, le ia el vaca şi tot nu mai apucă ceilalţi s-o mulgă ! Dacă bate englezul, îl pune el pe neamţ să-i plătească despăgubiri şi-şi ridică rafinăria mai mare decît fusese, pricepi ?
IOFCIU : Aşa că au lucrat cu cap, va să zică ?
GĂINA : Ti pomineşti cî erai sî li plînji di milî...
(Dunia aduce ţuica. Schimbă o privire cu Voicu şi pleacă repede. Iofciu se posomorăşte. Juraşcu toarnă.)
JURAŞCU : Hai noroc, pentru ceea ce vrem cu toţii !
VOICU ŞI GĂINA: Cu toţii !
JURAŞCU (mirat): Ce-i, Iofciule ? Tu n-auzi ?
IOFCIU (tresărind) : Cum ?... Da, da, noroc... noroc ! (Beau în acelaşi timp.)
GĂINA : Şî oari sî mai ţinî mult aşă, ai ? Moari lumea pi-un cap, fraţilor... Şî la noi la Moldova, şî dincoaşi, sub niemţi...
JURAŞCU : Ai mei au rămas acolo, sub nemţi... şi n-am nici o veste...
GĂINA : Apăi dacă n-ai, îi ghini. Sî cheamî cî poţi nădăjdui. Da’ eu, dacă-am o soră la Buzău, am avut veşti, n-aş mai fi avut, şî ştiu... O ocnî, măi băieţî, ascultaţ’ la mini, o ocnă, aiasta ni-i ţara !... Un neam di-al meu s-o-ntors din prizonierat şî se mira lumea dintîi cum de i-or dat drumul. Ca să moară acasă, di-aşieia ! Fusesă om în puteri şi cînd o vinit era pămîntiu, cu ochi di sticlă... Un mort jiu, aşă l-or slobozit din minele niemţăşti. Prin ţară, di foame, oamenii îşi ieu viaţa. Niemţii, cară tăt, tăt, di la bucate la clopote di biserică, di la haine la părul muierilor, di la perini la hoituri di cîni, din care scot sopon...
VOICU : Şi după ce-or pleca nemţii ? Au să se întoarcă boierii la conacele prăpădite de nemţi şi-abia atunci ţin-te jăcmăneală !...
GĂINA (întunecat) : Dac-or mai ave şi lua... şî di la şini ! Sî mişcî ţara, fraţîlor ! Oamenii-ş şier dreptul...
JURAŞCU : Creşte vîntul cel mare, creşte ! Grevele se ţin lanţ... Chiar în armată avem comitete...
VOICU : De aia n-au vrut să tragă-n mulţime la Iaşi !
JURAŞCU : Se strînge pumnul să le dea la cap ticăloşilor ! Tremură boierii şi fug la dracu-n praznic ! Vine ea, ziua socotelii...
IOFCIU : Da’ de ce vedeţi voi numai petele din soare? Dacă tot au să-mpartă pămînturi ?... Aţi auzit că a făgăduit şi vodă...
JURAŞCU (bătînd cu pumnul în masă) : De frică să nu le-o luăm noi înainte !... Ca să nu piardă tot, ca în Rusia, se arată gata să ne ungă pe la ochi cu cîte ceva, doar, doar om sta mîlc şi om aştepta cuminţi ! S-au năpustit asupra Basarabiei şi-acu le dă mîna să se lipsească de cîte o sfoară de pămînt, acolo... Da’ n-o să le meargă. Ei, n-o să le meargă ! Prea mult sînge strigă, prea mult, ca să nu-nceapă răfuiala cea mare !
VOICU (înflăcărat) : Să vină numai Ojog... El ştie !
IOFCIU : Şi dacă nu mai vine ? Uite că-l aşteptăm de două zile... Şi dacă nu mai vine ?
JURAŞCU: Vine ! Dar dacă l-au răpus cumva...
IOFCIU : Ei ?
JURAŞCU : Atunci om face şi singuri ce trebuie. Nu sîntem nici noi copii de babe !
(Uşa se deschide şi Spiro năvăleşte tulburat.)
SPIRO (strigă): Domnu Mastrofilio ! Nenorocire mare... Unde-i ?... Domnu Mastrofilio! (Oamenii se scoală de la mese, îl înconjoară. Voci: „Ce-i, mă ? Ce strigi aşa“ ?)
MASTROFILIO (intrînd în circiumă) : Ma ţe e ? Ţe e ? Ţe s-a intimplatu ?
SPIRO: Nenorocire, domnu Mastrofilio! Ceasul rău...
MASTROFILIO : Cum ?... Caliopi!
SPIRO : Cine-ar fi crezut ? Cine-ar fi crezut ?... Aşa precum a spus... Cu capul înainte, în Dunăre...
MASTROFILIO (cu mîna la inimă) Caliopi! To kardia mu... (Sare la uşă ca înnebunit şi iese urmat de ceata celor din circiumă. Numai Juraşcu, Voicu, Găină şi Iofciu rămîn pe locurile lor.)
GĂINA : Secundul nost’ ! Biata fată...
JURAŞCU (posomorit) : Lumea piere şi uite cine se găseşte să-şi ia viaţa !
GĂINA (ca un vinovat) : Ştiu... Da’ şi vrei, tăt ţi-i milî...
JURAŞCU (strivind ţigara şi strigînd) : Mila-i pentru muieri ! Cînd te gîndeşti, îţi vine să rupi... să rupi cu dinţii ! (încetişor.) Un pui de om, acolo, aproape o fetiţă...
(Uşa se deschide şi apare Ojog, întîrziind o clipă pe prag.
Tăcere.)
VOICU (izbucnind): Ojog !
OJOG (privind cercetător in jur şi încredintindu-se că sînt singuri) : Tovarăşi, vin la voi din partea Comitetului de Partid al Bolşevicilor din batalioanele revoluţionare romîneşti. Cu mîinile voastre se pregăteşte sugrumarea Puterii Sovietice de la Odesa !


CORTINA

TABLOUL II
A doua zi dimineaţa, în căsuţa bătrînului pescar Iroţei, tatăl Duniei. O încăpere scundă, cu pereţi văruiţi; un cuptor mare de cărămidă; icoane primitive, cu lemnul afumat; două ferestre micuţe, o oală cu flori de hîrtie. Un pat de lemn acoperit cu o scoarţă. O masă de lemn, scaune de lemn. O uşă în dreapta şi alta în fund. Într-un colţ al încăperii, un vintir.
DUNIA (coase şi cintă) : Pînzişoara pe catarge // Vîntu-o flutură şi-o sparge, //  Valul mare lotca frînge // Şi pescarul plînge, plînge...
IOFCIU (deschide uşa) : Aha! Mă minunam eu cine să cînte...
DUNIA (repede) : Papaşa nu-i aici ! (Lucrează mai departe.)
IOFCIU (se apropie, îi apucă mina) : De ce nu vrei tu să te uiţi la mine, Duniaşa ?
DUNIA : Ţi-am spus lămurit. Nu-mi eşti drag !
IOFCIU : Dunia ! Ce-ai găsit la Voicu ? Un terchea-berchea, un coate goale... (Dunia se ridică şi vrea să plece.) Stai, stai ! Uite, nu mai vorbesc despre el... Dar de mine nu ţi-e milă ? Mi-eşti dragă, Dunia ! Te-aş purta numai în ciuboţele de piele roşie şi-ai fi cea mai mîndră la mine-n sat... Uf, că bine-ţi şade aşa, mîniată !... Cînd îţi îmbini sprîncenele, parcă mi se topeşte sufletul...
DUNIA : De ! Ai fi stînd şi dumneata prea aproape de cuptor ! (Vrea să plece.)
IOFCIU (o opreşte) : Tu n-ai ochi să vezi ? N-ai inimă ? Cum de rabzi să mă ştii nenorocit, chinuit, zbătîndu-mă-n faţa ta ca peştele pe uscat ?
(Din culise se aude glasul lui Irofei.)
DUNIA : Auzi, vine papaşa... O să te mîngîie el îndată... (Fuge la uşă şi se ciocneşte de Irofei, lipovean bătrîn, cu barba răsfirată pe piept.)
IROFEI : încet, încet, porumbiţo ! Unde fugi ?
DUNIA (rizînd) : Uite, te caută Iofciu, papaşa! (Iese.)
IOFCIU : Bună dimineaţa, papaşa...
IROFEI: Bună, bună... dar nu-i bună de loc. Suflă Polnîci, marinarule ! (Se apleacă faţa icoanelor, închinîndu-se repede.) Toată viaţa mi-a suflat de la miazănoapte Polnîci şi mi-a intrat pînă-n măduva oaselor...
IOFCIU (îi cîntă în strună) : Da, da, greu meşteşug pescuitul, ştiu...
IROFEI: Greu, greu, marinarule !... Ce-i marinarul pe lîngă pescar ? Nimic... Copil de ţîţă !
IOFCIU (oftînd) : Las’ că dacă e să stăm strîmb şi să judecăm drept, apoi şi la marină-ă-ă...
IROFEI (supărat) : La marină ? Ce-i cu marina ? Ia te uită cine s-a apucat să cîrtească !... Da’ ce, nu cumva mi te socoţi marinar şi tu ? Apăi atunci să-ţi intre în cap că te înşeli, artelnice ! Oho, ba bine că nu... Tu, băiete, vezi-ţi de artelnicia ta, îngrijeşte ca marinarul să aibă carne, făină, tot ce-i trebuie...
IOFCIU (împăciuitor) : Dar de ce te superi ? Am zis şi eu o vorbă, acolo...
IROFEI : Proastă vorbă ! Marinarul pe lîngă pescar nu-i nimic... Asta-i drept, că pescarul, se ştie, e fruntea. Dar dacă stai să te gîndeşti, apoi în urma pescarului pe marinar se cuvine să-l aşezi, artelnice, că şi marinarul ştie gustul vîntului cel tare şi iubeşte şi el, sărmanul, libertatea !... Numai că de la o vreme s-au prăsit şi printre ei tot soiul de oameni, niscai slăbănogi de-şi zic marinari... (ia vintirul şi se apropie cu el de masă, cercetînd rupturile plasei.) Ia te uită : găuri, găuri... Putrezeşte aţa, se rupe, aşa cum se rupe şi viaţa omului... Eh ! (Caută intr-un sertar.)
IOFCIU (prudent) : De, papaşa ! Numărate sînt zilele omului... Iaca, în casa voastră, de pildă... Nu te gîndeşti ? V-ar trebui un ajutor la gospodărie...
IROFEI (pufnind) : Ajutor ? Ai văzut pe cine vrea Dunia să-mi aducă ajutor ?
IOFCIU (repede) : Am văzut. Şi eu unul nu te-aş îndemna să-i dai încuviinţare...
IROFEI: Aşa-i ? Ei, spune-mi mie ce-a găsit la el ?... Nu putea să-şi aleagă un flăcău de nădejde, un pescar de-al nostru ?
IOFCIU (dezamăgit) : Un pescar...
IROFEI : D-apăi cum ? A pescarilor noştri-i lumea, cînd hălăduiesc în lotcă între apă şi cer, slobozi ca pasărea domnului ! Săraci, dar mîndri. Mîndri, artelnice, cu capul sus şi cu inima împăcată... De-aia şi zic eu că pescaru-i fruntea ! În lumea lor, boierii asupresc şi mint, noi ne tragem în cotloanele mamei noastre Delta. Ne vine la socoteală ? Izbim !... Să-ncerce numai poterele să ne caute prin grindurile şi ghiolurile noastre! Cu anii să ne caute, şi tot nu ne mai dau de urmă !... Aşa trăim noi, cum ne place, şi iaca de ce n-am poftă să-mi schimb traiul la bătrî- neţe, înţelesu-m-ai ? Şi nici fata mea n-o să se-nsoţească vreodată cu un nepricopsit legat de pămîntul pe care nu-l are, rob la boier, la primar, la jandar şi la dracu ştie care altă lipitoare !
IOFCIU (cu răutate) : Vezi numai, papaşa, că Dunia nu te întreabă !
IROFEI (cu glas tunător) : Noi sîntem oameni liberi, artelnice, oameni care am luptat şi ne-am păzit libertatea, ca luminile ochilor ! Aici, la Sulina, ştii tu ce era pe vremea turcului ?... Aşezare de pescari şi de hoţi de mare era. Asta era, artelnice ! Îmi povestea taica, răposatul, că-ntr-un rînd a venit la noi un crucişător englez să ia apă, şi feciorul amiralului a coborît pe uscat şi s-a legat de o fată de-a noastră... Au sărit atunci oamenii ca unul şi fărîme l-au făcut pe englez ! Bucăţele... Iar amiralul i-a dus leşul pe vapor şi-a tras cu tunurile în Sulina, de ne-a făcut şi el bordeiele una cu pămîntul... Numai că amiralul tot a plecat, noi tot ne-am ridicat bordeiele la loc şi pe fata aceea a luat-o de nevastă taica. Aşa că fata de atunci a fost mama mea, artelnice. A mea — şi nu a cine ştie cărui neisprăvit de englez !
IOFCIU : Păi omul poate să trăiască liber şi în altă parte decît în cotloanele bălţilor, papaşa ! Iaca eu, de-o pildă... Avem o bucăţică de pămînt, o văcuţă-două, căsuţă... Acu se aude că iar ne mai împarte pămînt... În casa mea sînt stăpîn, ba dacă vreau pot să ţin şi slugi ! Ce-am eu cu boierul ? Dacă m-oi pricepe să adun, apoi feciorul meu va fi şi el boier, nu duce dumneata grija asta ! Cît despre primar sau jandar, află, papaşa, că de pe acum se socot bucuroşi să-i omenesc din cînd în cînd la mine-n casă !
IROFEI (îl priveşte lung, apoi spune încetişor) : Nu-u eşti tu marinar, băiete, cum nu-i vrabia şoim... (Scoate din sertar un ghem de aţă pescărească şi o igliţă de lemn, apucîndu-se să posădească vintirul. Pauză.)
IOFCIU (în şoaptă) : Papaşa...
IROFEI : Ei !
IOFCIU (ca mai sus) : Dacă i-aş face eu vînt ? Aşa, ca să nu se mai întoarcă... Poate că în urmă te mai gîndeşti... cu Dunia...
IROFEI : Cui să-i faci vînt, artelnice ?
IOFCIU : Lui! Lui Voicu...
IROFEI (lasă lucrul. ) : Lui Voicu ?... Lui Voicu, va să zică... Aşa...
IOFCIU (repede) : Să plece din Sulina !... Fără să se afle... Ştiu eu cum !
IROFEI (posomorit) : Eu vorba îndărăt nu mi-o iau. Dunia mea nu-i pentru Voicu.
IOFCIU (bucuros) : Papaşa! Las’ pe mine... De unde îl duc eu, la dracu-n praznic, nu se mai întoarce el, cîtu-i lumea !
(O bătaie în fereastră. Irofei iese, întorcîndu-se peste o
clipă cu Juraşcu, Voicu, Găină şi Ene. Juraşcu, Voicu şi Găină sînt tulburaţi.)
JURAŞCU (încet, către Irofei) : Ojog... Unde-i ?
IROFEI (la fel) : Alături, la un vecin.
JURAŞCU : Adă-1 aici!
IROFEI : Bine. (Strigînd către Ene) : Ţigara ! Stinge ţigara, blestematule! Cum de cutezi să fumezi în faţa sfintelor icoane ?
ENE (stinge ţigara intre degete, făcîndu-le celorlalţi cu ochiul) : Revoluţionar nevoie mare, bătrînul...
IROFEI : Cum ?... Ce-a zis ?
JURAŞCU : Lasă, papaşa, du-te... (Irofei iese, pufnind.) Iofciule, vino mai aproape... (Către Ene:) Uite, spune-i şi lui.
ENE : Aşa-i precum v-am arătat. întocmai...
IOFCIU : Ce s-a întîmplat ?
GĂINĂ: Apăi tovarăşul Ene-i alt delegat, aiasta-i ! Cu hîrtie-n regulă...
IOFCIU : Cu hîrtie ?
ENE : Ordinul a fost contramandat, tovarăşe. Cei de la Odesa parcă se gîndesc numai la ei, nu se pricep să mai vadă şi dincolo de lungul nasului... Dar eu vin de la Piter, tovarăşi, de acolo de unde se vede departe! Păi ce socoteală-i asta, tovarăşi ? Voi să apăraţi Odesa ? Dar ce, au pierit gărzile roşii ? Nu mai are cine ţine o armă în mînă ?
VOICU (dezamăgit) : Şi atunci noi... noi cum rămînem, tovarăşe Ene ? N-avem nimic de făcut ?
ENE : Vă plîngeţi de treabă ? După cîte ştiu eu, în Romînia mai domnesc nestingheriţi burjuii, cu regele lor, cu tot!
VOICU (aprins) : Revoluţie ? Chiar aici, la noi ?
ENE : Da’cine s-o facă pentru voi ? Mămica ?... Vreţi să vă prăpădiţi pentru apărarea Odesei ? Ce-aveţi voi cu Odesa ? Are cine apăra Odesa, nu vă temeţi ! Revoluţia nu doarme. Voi strîngeţi-vă rîndurile, păziţi-vă viaţa, că viaţa voastră-i scumpă pentru revoluţie ! Aşteptaţi, întăriţi-vă... Şi-atunci cînd va bate ceasul, nici mai tîrziu, nici mai devreme, sculaţi-vă cu toţii şi măturaţi-i pe burjui, pe rege, întocmai cum au făcut ruşii la ei!
JURAŞCU (posomorit) : Şi dacă ne-or trimite... să mergem să tragem în Odesa ?
ENE : Să trageţi... Da’ce, se trage aşa, orbeşte ? Tunurile mai trag şi pe de lături !... O să ajutaţi şi voi cum o să puteţi, nimic de zis... Dar lucrul de seamă să ştiţi că ăsta e : să vă păziţi viaţa, tovarăşi, să vă păstraţi pentru răfuiala voastră !
IOFCIU (încetişor) : Să ne păzim viaţa ?
VOICU : Răfuială ? N-a fost nimic în ’907 faţă de ce-o să fie... Asta poţi s-o spui şi tovarăşilor, să ştie !
(Uşa se deschide şi intră Ojog.)
JURAŞCU (uşurat) : În sfîrşit. Bine c-ai venit !...
OJOG : Dar ce-i, fraţilor ? Bătrînul... (Îl vede pe Ene.) Cine-i ?
ENE : Ene, de la Piter. Peste capetele rînjite ale contrarevoluţiei, Piterul roşu salută Odesa roşie!
(Ii întinde mina.)
OJOG : De la Piter ? (Ii stringe mîna fără să-şi dea seama.) De la Piter ?
GAINA : Ari hîrtie în regulă, cu peşiete...
OJOG : Cu pecete ? (Ia hîrtia pe care i-o întinde Ene, o citeşte şi, deodată, însufleţit.) Hai, spune, spune o dată... Lenin, ce face Lenin ? E sănătos ?... Dar stai frate, stai jos. (Îi trage un scaun.) Ce noutăţi ? Am plecat de cîteva zile... Nu mai ştiu nimic... Haide, tovarăşe, spune. Spune tot !
ENE : E bine, tovarăşe ! Lenin ? Sănătos... Revoluţia merge mai departe...
OJOG : Aşa, aşa...
ENE : Contrarevoluţia ? O vom zdrobi !
OJOG : Auzi, Juraşcule ?... (Către Ene.) Dar Kaledin ?
ENE : Eh, fleac ! Nu ne speriem noi, c-am mai văzut şi altele, de toate culorile... Aşa ! Ei, tovarăşe de la Odesa, dar uite de ce am venit eu. De la Petrograd se vede departe. Voi, cei de la Odesa însă, aţi început să nu mai vedeţi dincolo de lungul nasului...
OJOG (uluit) : Ce spui ?
ENE : Cine a dat ordinul cu privire la torpiloarele din Sulina ?
OJOG : Comitetul de Partid al bolşevicilor... Romcerodul...
ENE: Greşeală ! Ordin de-a dreptul contrarevoluţionar !
OJOG (încetişor) : Cum ?
ENE : Ce, cum ? Ce socoteală-i asta ? Primejduiţi de pomană vieţile marinarilor romîni ?
JURAŞCU (printre dinţi) : Prea te temi pentru ei... Doar nu-s domnişoare !
ENE : De revoluţia ruşilor vă doare pe voi ? De Odesa ?... Dar ţara...
OJOG (cu glas tunător, apucîndu-l de piept) : Cine eşti ?
VOICU : Tovarăşe Ojog !
JURAŞCU : Fără revoluţia lor, şi ţara, şi noi, rămînem ce-am fost!
OJOG (zgîlţiindu-l pe Ene) : Cine eşti ? Cine te-a trimes ?
ENE (se zbate şi strigă) : Aşa ? De-ăştia mi-erai ?... Te-ai dat cu contrarevoluţia ? Trădătorule !
JURAŞCU : Mai încet cu trădătorule !
ENE (zbătîndu-se) : Dar nu vedeţi? Sare la mine! Delegatul Piterului...
GĂINA (către Iofciu) : Delegat ! Scris negru pi alb...
IOFCIU : Taci!
OJOG : Şi cum s-a aflat la Piter că am venit să împiedic plecarea torpiloarelor din Sulina ? Răspunde !
JURAŞCU : Şi cum ai putut ajunge de la Piter la Sulina aproape în acelaşi timp cu Ojog ?
VOICU : Răspunde !
ENE : Lăsaţi-mă ! Ce v-a apucat ? La Piter se ştie tot...
OJOG (repede) : Cine-i preşedintele sovietului din Piter ?
ENE : Tovarăşi ! O să daţi socoteală... (Se zbate şi desprinzîndu-se pentru o clipă scoate un revolver.) Moarte trădătorului ! (Trage. Ojog tresare. Ene vrea să se repeadă la fereastră, dar Ojog trage şi el.) Ah! Ti... că... los... Eu... (Cade.)
(Dunia şi Irofei năvălesc încăpere.)
DUNIA : Voicu !
IROFEI : Ce-i ?
JURAŞCU (liniştit) : Nimic ! Un păduche... (Se dă la o parte, descoperind trupul lui Ene.)
DUNIA (strigă) : Ai !... E mort ?
VOICU (repede) : Lasă, nu te uita... Hai, treci dincolo, treci... (O ia pe după umeri şi iese împreună cu ea.)
IROFEI (mînios) : Ce-aţi făcut ? De ce ?
GĂINĂ : Stăi, omule. Nu ti răpezî...
OJOG (pe gînduri) : L-au trimes, va să zică... Au aflat...
IOFCIU (tulburat) : Şi acum ? Ce facem cu el ?... Şi dacă s-au auzit împuşcăturile ?
IROFEI (supărat) :Da’ grăiţi o dată, pentru numele lui dumnezeu ! Sînteţi în casa mea.
OJOG (liniştit) : O iscoadă, papaşa... Ah!... (Se strîmbă.)
JURAŞCU : Te-a atins ? (Se apropie repede.) Unde ?
OJOG : Nu-i nimic... N-a avut noroc... a tras prea sus !
JURAŞCU: Aici! În umăr. Tot la braţul rănit... (Vrea să cerceteze.)
GAINA (arată spre perete) : Iaca şî gaura. Glonţul o ieşit...
OJOG : Stai, frate. (îl dă la o parte pe Juraşcu.) Papaşa, vezi dacă nu se aude ceva... (Iroţei iese.) Voi doi, înveliţi-l cumva, într-o ţoală... (Găină şi Iofciu ies.) Juraşcule, nu-i lucru curat! Cum au aflat de mine ?
JURAŞCU : De la noi nu. Pun capul!
OJOG : Dar de la cine ? Cine mai ştia că am venit ?
JURAŞCU : Apăi de aşteptat, te aşteptau toţi... Marinarii ştiu că cineva aduce materialul, doar nu-şi închipuie că-l tipărim pe loc!
OJOG : Şi au aflat şi ofiţerii.
JURAŞCU : Da ! Ai venit tot cam la aceleaşi răstimpuri. Ne-am obişnuit noi să te aşteptăm, marinarii să primească materialul... O fi auzit careva...
OJOG : Da... (Intră Irofei.)
IROFEI : Nimic ! Bate vîntul dinspre uscat... Cum noi sîntem tocmai la margine, spre mare, nu s-a auzit.
OJOG : Ai să le arăţi băieţilor unde să-l azvîrle...
IROFEI (nemulţumit) : Da’ nu s-a putut altcum?
JURAŞCU : Nu s-a putut...
(Intră Găină şi Voicu, ducînd o pînză de sac.)
IROFEI : Luaţi-l voi... Îl punem în pivniţă şi-apoi, diseară...
(Cei doi scot leşul. Irofei iese după ei.)
OJOG : Cum e legătura cu celelalte vase ?
JURAŞCU : Pe toate vasele, oamenii au fost înştiinţaţi că torpiloarele nu trebuie să plece. Dar unii o mai scaldă...
OJOG : Se tem ?
JURAŞCU : Se şi tem. „De ce să ne punem pielea la bătaie, zic, dacă tot se vorbeşte că ne împarte pămînt ?“ Ei pentru pămînt s-ar fi ridicat, cei mai mulţi vin de la ţară...
OJOG : Aşa... I-aţi lămurit ce fel de reformă au să facă boierii ? I-aţi lămurit că nu toţi ţăranii au să capete pămînt ? Că vor avea de plătit an de an răscumpărarea, pînă să capete pămîntul ?
JURAŞCU : S-a vorbit despre tot, le-am arătat şi că puţinul pămînt pe care au să-l capete se îmbucătăţeşte din pricina copiilor, că au să-l vîndă ei singuri cînd n-or mai avea încotro, că tot cu boierii pe cap rămîn... De vorbit, s-a vorbit despre toate. Acu, s-a ales !
OJOG : E vreun torpilor nesigur ?
JURAŞCU : „Vifor“. Acolo oamenii noştri sînt mai slabi... Dar alelalte sînt cu noi. Aşteaptă semnalul prin eclipsă, aşa cum ne-am înţeles... La semnal mecanicii strică maşinile pe toate tor- piloarele !
OJOG : Bine. A trecut vremea vorbelor. Aţi primit prima sarcină; e primul examen !... La semn, toţi şovăielnicii să fie izolaţi, încuiaţi prin cabine. Întreaga escadră să ţină contactul cu voi, care luaţi conducerea.
JURAŞCU : Aşa.
OJOG : Iar semnalul trebuieşte dat la noapte.
JURAŞCU : La noapte ?
OJOG : Nu mai putem întîrzia ! Ofiţerii au prins de veste, au încercat să afle cîte ceva prin ticălosul de adineauri. Dacă nu vine să raporteze, au să înţeleagă că i s-a întîmplat ceva...
JURAŞCU : Pricep. Atunci, la noapte...
OJOG : Frate Juraşcule, cum să spun eu... Uite, de Iofciu... Eşti sigur ?
JURAŞCU : Iofciu ?
OJOG : Nu mă priveşte în ochi. Îi aleargă privirile tot în lături. E moale, tace...
JURAŞCU : Ce vorbeşti ? Sînt oameni şi oameni... Ai uitat că el a fost cel cu care ai intrat în vorbă atunci cînd ai venit întîiaşi dată ? Cui i-ai dat primul manifest ?
OJOG : Ştiu, ştiu... Aşa e. Atunci nu cunoşteam pe nimeni la Sulina. Am mers orbeşte... Dar acum o lună, două, mai era război, frate, şi poate că omul se săturase şi el... Acum e armistiţiu... E altă socoteală şi poate că-i pare rău că s-a vîrît.
JURAŞCU : Ia lasă, bre, din cauza păduchelui pe care l-ai strivit începi acu să intri la bănuială !
(Intră într-un suflet Irofei.)
IROFEI: Razie ! Hai, repede...
OJOG : La noapte sînt pe vas ! Cum vin, daţi semnalul.
JURAŞCU: Am înţeles. (Ojog şi Irofei ies. Intră Voicu şi Dunia, care pune pe masă o tărtâcuţă şi nişte pahare. Toţi se aşază.) Ţi-a trecut spaima ?
VOICU : Lasă, n-o mai tulbura !
(Bătăi in uşă. Glasuri. Costoi intră cu doi marinari, urmat de Irofei. Voicu şi Juraşcu sar în picioare.)
VOICU ŞI JURAŞCU: Să trăiţi, dom’căpitan de arme!
COSTOI : Mă ! Ce-i cu voi aici, mă ?
JURAŞCU: Ne-a poftit gospodarul la o cinste... E ziua lui, cum s-ar zice...
COSTOI : Aşa ? (Către Irofei.) Ei, ce să-i faci ?... Să trăieşti, moşule ! (Răsucindu-şi mustaţa.) Şi ce beţi voi, mă ? E bun ?... Că azi şi pentru mine-i sărbătoare ! Am avut un nepot mort şi ca Lazăr din Biblie mi-a înviat nepotul...
DUNIA (îimtoarnă) : Bun, dom’amiral...
COSTOI (dă paharul peste cap) E tare !... Da’ nu-s amiral, fetico, sînt căpitan de arme...
DUNIA (naivitate prefăcută) : Da ? Şi asta-i mai mult decît amiral ?
(Toţi îşi fac semne liniştitoare în spatele lui Costoi, care rîde măgulit şi se umflă în pene.)
COSTOI : Căpitanul de arme, negreşit, e tatăl şi mama marinarului... Aşa-i, mă ?
VOICU ŞI JURAŞCU : Aşa !
COSTOI : Care va să zică, dacă vrei s-o iei pe dreptate, căpitanul de arme e mai ceva decît amiralul: pe vasul lui, el e dumnezeu... (întinde Duniei păhărelul.) Ştii ce, fetico ? Mai toarnă un pahar, pentru dumnezeu...

CORTINA

ACTUL II
TABLOUL I
În aceeaşi zi lai. Mastrofilio, palid şi cercănat, o supraveghează pe Dunia, care pune masa comandată de ofiţeri într-un separeu. E o încăpere fără ferestre, cu pereţii tapisaţi în mătase de culoare închisă. În afară de masă şi scaune, o canapea. O singură uşă.
DUNIA (aşezînd farfuriile şi tacimurile) : Ce se aduc mai întîi ? Supa sau peştele ? 
MASTROFILIO : A ?... Supa, supa, Dunia...
DUNIA : La noi, pescarii mănîncă întîi peştele, domnu Mastrofilio...
MASTROFILIO : Totuna, Dunia ! Supa, sau peste... Oamenii pot muri, Dunia. Traiescu, fraiescu şi nu se gîndesc... Supa sau peste, bal sau plimbare... Ma pe urma ? Ţe vine pe urma ? O candzea mare te pescuieste din Dunarea... Si gata, Dunia ! Gata tot... întoarce faţa.) 
DUNIA (încetişor) : Nu vă mai gîndiţi... Acu, dacă tot a scăpat...
MASTROFILIO (cu lacrimi în glas) : Ma de ţe ? Ma spune tu, de ţe asta... Ma unde e dreptatea ? A ?... O fata tinerica, un trandafiru ! Ţe ştie ea ? La soare, rîde — la frigu plîndze... Luţeste ţeva ? întinde mina... Si frigul intra în inima, intra si îngheaţă tot, tot, si atunţi... deodată... (Nu mai poate vorbi.)
DUNIA (cu blîndeţe) : Nu te mai gîndi... Nu trebuie... Lasă, o să se facă bine...
MASTROFILIO : E dreptu ? Vine un ofiţerasu vesel si ferchezuitu si calea în piţioare bucuria, soarele... (Izbucnind.) Ma tu nu te gîndesti ca eşti omu ? Ţe fel de omu eşti tu ?... Lup, nu omu, lup ! Si nimenea nu faţe nimica, nimenea nu striga, nimenea nu loveşte în lupul care mîine, mîine, poate sfarma alta bucurie... alta Caliopi...
(De după uşă se aude glasul lui Lazu: „Si tu veux faire mon
bonheur..." Deschide uşa şi intră cîntînd.)
LAZU :„...Margueritte, Mar Aha, am venit primul, aşa-i ?
MASTROFILIO (îngrozit) : Cînţi! Mai cînţi, domnu locotenentu ?
LAZU (mirat) : Da’ ce-i ? Ce corăbii ţi s-au înecat, domnule Mastrofilio ?
MASTROFILIO : Înecat... Si mai cînţi ?... (Strigă isteric.) Un lup ! Un lup !
LAZU (buimăcit) : Domnule Mastrofilio...
MASTROFILIO : O fiara patata de sîndze ! Crezi că nimenea nu loveşte ? Crezi ca n-ai sa dai socoteala ?... Mie! Mie! Acuma ! (Se repede la el. Lazu-l îmbrînceşte cu dezgust, azvîrlindu-l pe canapea.)
LAZU : Eşti nebun ?... Cum îţi permiţi, ticălosule ? (Potrivindu-şi cravata, către) Ce... ce are ? A înnebunit ?
DUNIA (în şoaptă) : Inima... Inima, domnule ofiţer... 
MASTROFILIO (prăbuşit pe canapea, cu faţa în mîini, vorbeşte cu glas scăzut, cu o nemărginită durere): Ţi-ai facutu, omule ? Si tu eşti un omu... Ţi s-a întîmplatu si ţie sa plîndzi... Ţi-ai facutu ? Cum ai pututu, cu mîna asta... asa... în Dunarea...
LAZU : Ce spune ?... E nebun ? Aiurează... 
MASTROFILIO (la fel) : Caliopi !...meni...
LAZU (dîndu-se îndărăt) : Caliopi? (Mastrofilio ridică fruntea şi-l priveşte cu ochii înlăcrămaţi.) Nu ! Nu, nu... De ce te uiţi aşa la mine ? Nu eu... Nu !... Onoarea uniformei...
MASTROFILIO (zdrobit): Onoarea...
(O clipă de tăcere. Uşa se deschide şi intră Maltezeanu.)
MALTEZEANU : Aici erai, domnule locotenent ?... Bună ziua, domnule Mastrofilio.
MASTROFILIO (se ridică încet, se apleacă în faţa lui Maltezeanu şi iese, repetînd atunci cînd trece pe lîngă Lazu) : Onoarea...
(Dunia îl urmează.)
MALTEZEANU : Ce-i cu el ?
LAZU : Ordonaţi ?... Nu... Nu ştiu. E aşa... ciudat... 
MALTEZEANU (nerăbdător) : În sfîrşit ! Avem destule griji ca să nu ne mai batem capul şi cu un cîrciumar... care pe deasupra mai e şi grec ! Nimic de la Ene ?
LAZU (rătăcit) : Ordonaţi ?... Ene !... N-nu... Nimic... 
MALTEZEANU (enervat): Dar ce-i cu dumneata? Vino-ţi în fire, domnule locotenent!
LAZU (repede) : V-vă rog să mă iertaţi... O uşoară indispoziţie, o migrenă teribilă...
MALTEZEANU (fără să-l asculte) : Mi-e teamă că s-a întîmplat ceva cu Ene. Nici -un semn... Să nu dea nici un semn !... I-ai transmis încă o dată instrucţiunile întocmai ?
LAZU (cu un efort) : Întocmai, domnule comandant. Să ia contact cu marinarii şi să se orienteze pe teren. Dacă ajunge înaintea maximalistului de la Odesa, să cîştige încrederea marinarilor, să caute să întîlnească spionul şi să ni-l aducă, sau să-l înlăture.
MALTEZEANU : Aşa !
LAZU : Instrucţiunile domnului Forster, întocmai... Dacă ajunge după sosirea celuilalt, să dovedească trădarea „tovarăşului" şi să-l înlăture, în cazul cînd bineînţeles, nu-l poate aduce la noi. Să lumineze în orice eventualitate oamenii, lămurindu-i că marinarii romîni n-au de ce muri pentru ucrainenii sau ruşii din Odesa, care vor să-i folosească doar drept carne de tun...
MALTEZEANU : Da... Şi hîrtia era în regulă. Mai bună cu siguranţă decît aceea a maximalistului lor, pentru că Forster, orice s-ar spune, e specialist !... Hm ! Atunci de ce nu dă un semn de viaţă ?
LAZU : Poate că-i prea devreme ca să ne alarmăm...
MALTEZEANU : Ene ăsta-i nepotul lui Costoi, singurul om sigur pe care îl avem, în afara ofiţerilor... Ştii că ţine la nepotul lui ca la ochii din cap ? Aşa se şi explică de ce a îndrăznit să intervină pe lîngă mine ca să-l scape de curtea marţială...
LAZU : Ştiu că Ene era dezertor...
MALTEZEANU : Forster se poartă ca-ntr-o colonie şi vorbeşte cu noi de parc-am fi cu toţii hotentoţi, dar adevărul e că se pricepe ca nimeni altul la bucătăria maximalistă !... Înţelegi ? I-a propus lui Ene să se dea drept maximalistul de la Odesa şi m-a pus să-i făgăduiesc că-l scap de curtea marţială, în eventualitatea că izbuteşte... Dar să ştii că dacă marinarii l-au dibacit pe Ene şi i-au făcut felul, înseamnă că au prins două muşte dintr-o singură lovitură: pe de o parte şi-au scăpat maximalistul, pe de alta ni l-au făcut duşman pe Costoi...
LAZU : înţeleg... Dar, daţi-mi voie. Poate că dacă l-au ucis, devotamentul lui Costoi faţa de ofiţeri se dublează de o ură personală împotriva marinarilor.
MALTEZEANU ( neliniştit) : Să dea dumnezeu ! Să dea dumnezeu!
(Uşa se deschide.)
MASTROFILIO : Poftiţi, domnu comandoru...
(Comandorul intră, Mastrofilio rămîne afară şi închide uşa.)
MALTEZEANU ŞI LAZU: Să trăiţi, domnule comandor !
COMANDORUL : Bună ziua, bună ziua... Ei ? Ne-aţi pregătit ceva de soi ?
MALTEZEANU : Tot ce se poate... dată fiind situaţia, domnule comandor.
COMANDORUL (rîde) : Situaţia ? Care situaţie ?... (Brusc serios.) Domnule, ai dreptate. Ai perfectă dreptate. Situaţia este teribila...
MALTEZEANU : Totuşi, ne-am dat osteneala, vă rog să mă credeţi... De aseară, de cînd a sosit colonelul Forster, n-am făcut decît să ne ocupăm de primirea oaspeţilor. Am plăcerea să raportez că am găsit şi nişte Murfatlar...
COMANDORUL : Murfatlar ?... Şi eu îţi spun, domnule, că este teribilă situaţia în care mă puneţi. Teribilă, domnule...
MALTEZEANU : Domnule comandor...
COMANDORUL : Să taci! Ştii dumneata ce-a făcut fratele dumitale ? Da, da Radu Maltezeanu! (Schimb de priviri nedumerite între Lazu şi Maltezeanu.) Aha, nu ştiţi ? Dar că a primit ordinul să evacueze pe un şlep efectele spitalului din Tulcea, asta ştiţi ?... Da ?... Şi ce face domnul locotenent Maltezeanu ? în loc să păstreze efectele spitaliceşti, le vinde, domnilor, le vinde şi vîră banii în buzunar ! Ei ?
MALTEZEANU (neliniştit) : Radu ?... M-aş mira...
COMANDORUL: Te-ai fi mirînd dumneata, dar amiralul spumegă ! (Imitîndu-l pe amiral.): „O pată pe pavilionul marinei regale !... Ocna îl mănîncă !... O să-şi vîndă pielea şi tot o să plătească !...“ (Schimbînd tonul.) Poftim ! Teribil, domnule... Cît se poate de teribil !
MALTEZEANU (prudent) : Dacă îmi permiteţi, eu cred...
COMANDORUL : Crezi... Şi eu pot să cred multe ! Mie spune-mi însă cum să-l scot basma curată pe dobitocul ăsta, care nici să fure ca lumea nu-i în stare !
MALTEZEANU (uşurat) : A! Şi dumneavoastră...
COMANDORUL : Da’ce ? O să-l las să înfunde ocna pentru nişte boarfe de spital ?... Ce, nu-i de-al nostru ? Cu toţii alcătuim o singură familie, la bine şi la rău. Marina regală romînă... Şi dacă a împărţit boarfele sinistraţilor, ca să se mai ajute şi ei, cu una, alta ?
LAZU : Da, dar vedeţi... A luat bani...
MALTEZEANU : Ei şi ? Poate că a luat aşa, simbolic, o sumă derizorie...
COMANDORUL : Stai, stai!... Aşa... De fapt a fost o acţiune filantropică, pot să spun patriotică. Ajutorarea sinistraţilor... Bani, acolo, simbolic... Să nu se zică, tocmai, că înstrăinează...
MALTEZEANU (recunoscător) : Şi dacă-i o sumă... rezonabilă... desigur că Radu o va preda statului. Probabil că... din cauza evacuării... n-a apucat s-o predea. Dar nu i se poate face cuiva proces de intenţie...
(Mastrofilio îi introduce pe Romaşcanu şi Forster, urmaţi de maiorul Pastia.)
COMANDORUL : Gata, nici o vorbă. (Repezindu-se către noii veniţi.) În sfîrşit ! În sfîrşit ! Sînt încîntat să vă întîmpin pe pămîntul patriei, domnule senator. Domnule colonel... Domnule maior...
(Strîngeri de mină.)
ROMAŞCANU : Mon cher, e prima zi fericită după atîta chin îndurat în pribegie şi mă bucur că petrec ziua aceasta în sînul reprezentanţilor bravei noastre armate...
COMANDORUL: Nădăjduim să vă avem pentru mai mult timp în mijlocul nostru...
ROMAŞCANU: Mon cher, datoria înainte de toate! Ne odihnim o zi, dar mîine o pornim spre Iaşi... Ţara, domnule comandor, ţara ne cheamă la datorie ! Nici nu treceam prin Sulina dacă nu era singurul nostru port la mare neocupat de nemţi...
COMANDORUL : Înţeleg, înţeleg... Dar cum aţi scăpat din ghearele roşilor ? Teribil, domnule, teribil prin ce mai trec bieţii oameni în zilele noastre...
ROMAŞCANU (arătînd spre Forster) : Datorită strădaniilor neobosite ale marilor aliaţi ai Romîniei şi grijei augustei noastre regine, pe care nu vom înceta s-o bînecuvîntăm pînă la sfîrşitul zilelor pe care pronia va voi să ni le hărăzească...
COMANDORUL: Trebuie să fi fost teribil, domnule ! Teribil...
ROMAŞCANU : Teribil, mo cher, într-adevăr... Nu vă puteţi închipui, domnilor, ce însemnează să trăieşti noapte-zi, oră de oră, în mijlocul acelor mujici dezlănţuiţi ! Şi vă asigur că cei mai ticăloşi sînt trădătorii şi dezertorii romîni din aşa-numitele batalioane revoluţionare romîneşti... Să-i pui la zid şi să-i împuşti pe un cap ! Unul după altul.
MALTEZEANU (a ascultat nerăbdător pînă acum) : Domnule senator, mă iertaţi că vă întreb... N-aţi întîlnit-o cumva pe acolo pe doamna Maltezeanu ? O doamnă cu o fetiţă de patru ani...
ROMAŞCANU: Soţia dumitale, domnule comandant ? Mă bucur să-ţi pot vesti că doamna Maltezeanu este îngerul, este providenţa refugiaţilor romîni. Curajul ei ne-a însufleţit ades în clipe grele... (încet, către comandor.) Ce-i drept, mon cher, s-a cam încurcat ea acolo cu unu’ Iorgulescu...
COMANDORUL: Tinereţe... Ce să-i faci ?
FORSTER : Gentlemen, e timpul să trecem la lucruri serioase...
COMANDORUL (repede) : Da, da, poftiţi la masă, domnilor ! Teribilă foame trebuie să aveţi, teribilă...
FORSTER: Sînt şi alte lucruri serioase pe lume, mister commodore. Nu mă gîndeam la masă...
ROMAŞCANU (împăciuitor) : Să ne aşezăm, totuşi şi să vorbim în linişte... (Iau loc în jurul mesei.) Vă mărturisesc că semnarea armistiţiului a reprezentat pentru noi, parlamentarii din Odesa, o grea lovitură. Cum s-a putut ajunge la una ca iasta, domnilor? (Către maiorul Pastia) Dumneata, care lucrezi la Marele Stat Major...
PASTIA : Dumneavoastră nu ştiţi, dar la începutul acestei luni populaţia l-a înconjurat pe maiestatea sa regele Ferdinand la Iaşi, vociferînd şi cerînd încheierea păcii... Generalul Ciorbaciov nu-şi mai putea stâpîni trupele infectate de bolcevişti... Cartierul general maximalist de la Socola lucra de zor. A trebuit sa ocupăm Socola, curăţind-o de maximalişti, în timp ce încercările de fraternizare pe front erau tot mai dese şi în regimentele noastre se înjghebau comitete de soldaţi. Oamenii plecau de pe front în grupuri... Populaţia înnebunea de foame şi frig...
COMANDORUL: Situaţia era teribilă... Teribilă ! Pîinea era atît de rea, că ne puteam aştepta la o otrăvire în masă; chiar la Bucureşti, nemţii dădeau zahăr cu plata în aur, domnule!...
LAZU : Muncitorii începuseră să iasă cu steaguri roşii... Brr!
PASTIA : Ştiţi dumneavoastră că au fost cazuri cînd soldaţii şi-au atacat proprii ofiţeri ?
ROMAŞCANU: Soldaţii romîni ?... Nu se poate, mon cher !
PAŞTI A : Romîni ! Romîni ! Da, domnule... Refuzau să tragă în muncitori, dar trăgeau în schimb din proprie iniţiativă în ofiţeri !
COMANDORUL : Şi manifestele ?... Peste tot manifeste ! Ba libertăţi... „democratice”, mă rog, ba ziua de opt ore, ba reformă agrară, ba chiar îndemnuri făţişe la răscoală... îndemnuri dintre cele mai teribile, domnule !
MALTEZEANU (cu ură) : Exemplul ruşilor !
PASTIA : Dar va rămîne nepieritor gestul maiestăţii sale, care a refuzat să semneze pacea şi a cerut jertfe, ori cîte jertfe... Apoi i-a predat generalului Prezan, comandamentul suprem.
FORSTER : Admiraţia mea se îndreaptă în primul rînd spre maiestatea sa regina Maria, gentlemen. Rasa nu s-a dezminţit în această nobilă fiică a Marii Britanii...
PASTIA (înşoaptă, comandorului) : Se spune că Forster şi cu regina... înţelegeţi...
FORSTER : Aţi spus ceva ?
PASTIA : Eroismul maiestăţii sale a contribuit într-adevăr mult la prestigiul de care Anglia se bucură în ţara noastră, domnule colonel...
FORSTER : Aşa ? Yes, of course !
COMANDORUL : Totuşi... Ce se întîmplă cu ceilalţi parlamentari de la Odesa ?...
MALTEZEANU : Şi cu persoanele refugiate, domnilor ! Să nu uităm nici persoanele refugiate...
ROMAŞCANU : Domnilor, vă atrag atenţia asupra faptului că tot ce vom discuta aici reprezintă un secret de stat. Am plecat din Odesa pentru a trata cu guvernul de la Iaşi în problema Basarabiei.
PASTIA (rîzînd) : Nu cumva aţi devenit maximalist, domnule senator ?
ROMAŞCANU (la fel) : Dacă s-ar putea deveni maximalist în ceea ce priveşte femeile... În afară de soţiile celor de faţă, bine înţeles... Domnilor, să fim serioşi. Maximaliştii condiţionează eliberarea romînilor din Odesa de retragerea trupelor noastre din Basarabia...
PASTIA : Retragerea ? Dar ce, ne cred nebuni ?
ROMAŞCANU : Nu ştiu ce cred ei, dar eu le-am prezentat acţiunea noastră drept o acţiune de poliţie şi le-am făgăduit retragerea trupelor...
COMANDORUL : Domnule senator, dar e... e teribil ce spui dumneata, domnule !
ROMAŞCANU (zîmbind) : Ei, ce lucru teribil îl constituie o scrisoare a guvernului de la Iaşi, cuprinzînd toate asigurările cu putinţă ? Doar nu vreţi să avem mustrări de conştiinţă cînd tratăm cu maximaliştii... Ai noştri se vor întoarce de la Odesa şi noi ne vom continua acţiunea în Basarabia. Ei ?... O vom continua, domnule comandor ! Dacă nici noi nu ne mai pricepem la cacialmale !...
PASTIA : Uf, în sfîrşit! începusem să mă tem că acuşi-acuşi scoateţi un steag roşu din buzunar...
ROMAŞCANU (supărat) : Ia te rog ! Nu cumva îţi închipui că sînt scamator... Poate vrei să mă vezi scoţînd şi panglici pe nas ?
MALTEZEANU (repede) : Domnule locotenent, porunceşte te rog să se aducă aperitivele...
LAZU (încurcat) : Eu... (Inţelegînd că nu se poate împotrivi, iese.)
FORSTER (liniştitor, către Pastia) : My dear major, ar trebui să vă fie limpede că acţiunea de ocupare a Basarabiei nu e de fel indiferentă nici aliaţilor Romîniei. Trebuie să înţelegeţi că Basarabia reprezintă doar o parte dintr-un plan mult mai vast... Şi noi nu renunţăm niciodată la cele ce ne-am propus !
ROMAŞCANU : Ai priceput ?... Mai mult, mă bucur să vă anunţ că în aceste condiţii grele Romînia nu uită nici de datoria pe care o are faţa de nenorocita Rusie. Generalul Kaledin, speranţa tuturor oamenilor cinstiţi, se aprovizionează printre altele şi din stocurile de arme pe care Romînia le avea în Rusia !
PASTIA : Domnule senator, şi Protopopov a oprit şi a instalat pe acoperişurile Petersburgului 400 de mitraliere care fuseseră destinate Romîniei. Ba a încasat pentru ele şi o groază de bani, măcar că mitralierele (mişcare elocventă a mîinii) nu-l costaseră nimic!
ROMAŞCANU : Ei şi ?
PASTIA : Şi revoluţia tot a biruit...
FORSTER : Istoria nu se repetă chiar întotdeauna, mister major!
PASTIA : Să dea dumnezeu... (Intră Lazu, care lasă uşa deschisă.) Dar eu am mai multă încredere în acţiunea noastră. (Intră Dunia, aducînd o tavă.) Torpiloarele din Sulina, domnilor...
MALTEZEANU (bătînd cu pumnul în masă) : Vor pleca încă azi la Odesa !...
DUNIA: A ? (E gata să scape tava.)
MALTEZEANU (încruntîndu-se) : Ce-i asta ? De ce eşti aici ? Unde-i Costoi ?... Am poruncit ca el să aducă la masă...
DUNIA : Eu... Eu nu ştiu nimic...
MALTEZEANU : Nu ştii ?... Pune tava pe masă şi pleacă. Repede !... Sa vină Mastrofilio... (Dunia iese, apoi intră Mastrofilio.) Unde-i Costoi ?
MASTROFILIO (cu o plecăciune, desfăcîndu-şi braţele) : N-a venitu Costoi...
MALTEZEANU : Cum ?... Hm ! Ciudat... (Priveşte spre Lazu.)
LAZU : Să mă duc să-l caut ?
MALTEZEANU (pe gînduri) : Să mai aşteptăm puţin... (Către Mastrofilio.) Nimeni să nu se mai învîrtă pe-aici !
MASTROFILIO: Am inţelasu... (Iese. Maltezeanu împarte aperitivele.)
PASTIA: După cum i-am transmis domnului comandor instrucţiunile, elaborate împreună cu domnul colonel Forster, statul major a hotărît acţiunea escadrei. E probabil ca ucrainenii să se proclame stat independent, dar conducătorii Radei au şi pus la cale ocuparea Odesei, în cadrul planului lor de răsturnare a sovietelor. Torpiloarele trebuie să sprijine de urgenţă de pe mare acţiunea lor, ele trebuie...
(Bătăi în uşă.)
MALTEZEANU : Cine e ?
COSTOI (de afară) : Eu... Costoi...
MALTEZEANU : Intră! (Se ridică şi se îndreaptă spre uşă. Costoi intră.) Unde mi te plimbi ?
COSTOI : Să trăiţi domn’ comandant, s-a întîmplat ceva...
MALTEZEANU : Cum ?
COSTOI : Da, să trăiţi. A venit un marinar să-mi raporteze: „Trebuie să vorbesc cu cei mari”, zice. Eşti nebun ? Spune-mi mie, zic. Cum o să vorbeşti tu cu domn’ comandant ? 
MALTEZEANU : Şi?
COSTOI : Permiteţi să raportez. Pînă-acum m-am canonit cu el... „Ce-am eu de spus e secret mare, zice. Nu i-l spun decît lui Maltezeanu !“... Permiteţi să raportez ! Ştiţi, aşa vă zic ei între ei, ca oamenii proşti... Nu vă zic pe numele întreg: domn’ comandant Maltezeanu...
MALTEZEANU : Bine, bine... Unde-i acuma ?
COSTOI: Aici, să trăiţi. Aşteaptă afară...
MALTEZEANU ( întorcîndu-secătre ceilalţi) Să-l aduc aici, domnilor ? E un marinar care are de raportat ceva de seamă...
FORSTER : Hurry up! Repede! Să intre...
COMANDORUL : Adă-l, comandantule. Cine ştie ce ne mai cîntă şi ăsta !
(Maltezeanu îi face semn lui Costoi, care salută, iese şi se
întoarce cu Iofciu. Iofciu va juca pînă la sţîrşit rolul unui om simplu, prostuţ şi speriat din cale afară.)
IOFCIU (intimidat) : Să trăiţi !
MALTEZEANU (Către Costoi) Ce vrea ?
COSTOI : Ce vrei, mă ?
IOFCIU : Eu... (Cu ochii la cei de la masă.) Pai... aici...
MALTEZEANU : Nu-i nimic, să vorbească.
COSTOI : Nu-i nimic, n-auzi ? Vorbeşte...
IOFCIU : Eu, domn’ comandant, am jurat credinţă... Eu, să trăiţi, nu mai pot să tac...
MALTEZEANU : Aşa...
COSTOI : Aşa, mă !
IOFCIU (înghiţind în sec) La noi... a venit un trimis de la Odesa. Şi a mai venit încă unul, de zicea că-i de la Piter... Unu’ Ene...
COSTOI (tresărind) : Ene !
IOFCIU : Da... Şi delegatul de la Odesa l-a dat pe faţă, că nu era adică de la Piter....
FORSTER : Goddam	!
MALTEZEANU : Cum? Dar vorbeşte o dată! Ţi-a-mpietrit limba în gură ?
COSTOI (speriat) : Ene... Am băut pentru el chiar azi dimineaţă !
IOFCIU : Da... Apoi Ene ăsta, cînd a văzut că-i lată, a tras şi a dat să fugă, dar delegatul n-a păţit nimic... Ş-apoi cînd a tras delegatul...
COSTOI (strigă) : Ene !
IOFCIU : L-a împuşcat pe loc ! (Repede.) Dar eu nu vreau să ştiu, eu am jurat credinţă... Eu sînt cu puterea, să trăiţi. Cu legea... Uite, una mi-i crucea ! (Se închină.)
COSTOI (răguşit) : Ene... (Se clatină.) Ene... Domn’ comandant, Ene !... Ce-au făcut ? Mi l-au ucis... Ene !
MALTEZEANU : Costoi... căpitan de arme Costoi...
COMANDORUL (vine către el) : Nu plînge, marinarule ! Nu plînge... Nepotul ţi-a murit ca un erou ! Ferice de cei ce cad pentru ţară şi rege. Nu plînge, n-auzi ? Am să-l propun la decorare...
COSTOI : Să trăiţi... Dar eu... Ene ! De cînd a murit biata soru-mea, eu... ca pe un fecior... Ene ! Ene al meu...
COMANDORUL : Fii mîndru ! A murit pentru ţară, n-auzi ?
COSTOI (rătăcit) : Pentru ţară ?... Care ţară ?... (Strigă şi se bate cu pumnul în piept.) Noi, noi sîntem ţara...
MALTEZEANU (sec) : Căpitan de arme !
COSTOI (ca mai sus) : Noi! Sîngele nostru...
MALTEZEANU : Căpitan de arme... Drepţi!
COSTOI (Ia poziţie. În şoaptă) Am înţeles... Pot pleca ?
MALTEZEANU : Du-te... Aşteaptă afară. (Costoi iese. Maltezeanu se plimbă cu paşi mari.) Cînd s-a întîmplat ?
IOFCIU (tresare) : Azi dimineaţă, să trăiţi...
FORSTER : Imbecilul ! Μi-am pierdut cu el două ore, gentlemen, două ore pentru ca să se lase împuşcat fără nici un rezultat !
ROMAŞCANU (tuşeşte, se ridică de la masă) : Eşti un ostaş cinstit, leal. Ai să ne ajuţi să scăpăm ţara de tîlhari...
IOFCIU : Eu, cu puterea... cu legea... Vor să facă buclucuri, să nu plece la Odesa... Dacă primesc ordin, eu plec... Ce am eu cu Odesa ?
ROMAŞCANU : Nimic ! Nimic, marinarule...
FORSTER : Ai să ne dai numele răzvrătiţilor... Immediatly !
IOFCIU : Le dau, vai de mine.. De ce nu ? Doar că... ar fi cam toţi, să trăiţi...
FORSTER (cu furie, dispreţuitor) : Frumoasă armată, indeed !
COMANDORUL (marţial, încercînd să salveze situaţia, către Maltezeanu) Veţi lua măsuri. Şi la noapte, la noapte veţi ridica ancora !
MALTEZEANU (strigă) : La noapte ? În sfîrşit !... Nu, nu-mi puteaţi da o veste mai bună, domnule comandor !... Şi, fiţi liniştit, voi lua toate măsurile, pentru cazul cînd ar vrea să ne joace vreo festă... Mă gîndesc la celelalte torpiloare, bineînţeles... La mine, pe „Viteazul”, îi am în mînă. E destul să mă arăt şi nu mă mai tem de nimeni şi nimic !
COMANDORUL : Prudenţă, Maltezeanule, prudenţă, totuşi!
MALTEZEANU : Bizuiţi-vă pe mine, domnule comandor.
FORSTER : Vă rog să mă iertaţi, gentlemen, dar o asemenea acţiune nu poate fi lăsată pe seama unui singur om, chiar dacă e un ofiţer desăvîrşit ca mister Maltezeanu...
(Maltezeanu salută rece.)
COMANDORUL (repede) : Fireşte, domnule colonel, fireşte... Chiar aveam de gînd ! (Către ofiţeri.) Să se ia măsuri... măsuri teribile, domnilor ! E clipa cînd toţi, toţi pînă la unul, de la soldat la amiral, va trebui să apărăm onoarea pavilionului flotei regale ! Va trebui să dovedim că marea familie marinărească e strîns unită în jurul tronului, spre gloria patriei, a...
FORSTER (întrerupe enervat) : Dacă-mi daţi voie, mister	commodore...
COMANDORUL (uşurat) : Vă rog, vă rog, domnule colonel...
FORSTER (uitindu-se la ceas) : Gentlemen, e ora 2 şi 30 de minute. La ora 4 toţi ofiţerii să fie pe punte. Jandarmeria va fi anunţată, jandarmii puşi în stare de alarmă, gata să intervină. Armele oamenilor, încuiate în magazie. Understood ?
MALTEZEANU (printre dinţi, către Lazu) Ca-ntr-o colonie de hotentoţi!... Domnule locotenent, ai să execuţi numai ordinele mele.
COMANDORUL : S-a-nţeles ?... Domnilor, executarea !
FORSTER : O clipă ! O clipă, dear mister commodore... N-am spus încă lucrul cel mai important! Ar trebui, gentlemen, ca cineva să anunţe marinarii că ordinul nostru privitor la atacarea Odesei a fost revocat...
ROMAŞCANU: Cum?
FORSTER : Yes, my dear Revocat... Marinarii să se liniştească... Dacă au pregătit vreo măsură revoluţionară să considere că a devenit inutilă... Don’t you understand ? Îi vom lua prin surprindere, gentlemen, făcînd orice rezistenţă imposibilă ! Cînd vor înţelege că-i trimitem să atace Odesa va fi prea tîrziu...
ROMAŞCANU (entuziasmat, către comandor) Asta cap politic, mon cher ! Ei, pe cine propui ?
COMANDORUL (arătind spre Iofciu) : Marinarul ! Să le comunice marinarul...
FORSTER : No, mister commodore, no. De unde ar putea afla un marinar planurile ofiţerilor ?... Vreţi ca bolceviştii să bănuiască singurul om de încredere care v-a rămas ?
COMANDORUL (încurcat): Atunci...
FORSTER (continuîndu-şi ide ea) : Un om care să nu poată fi bănuit de simpatie faţă de ofiţeri... şi care să poată afla totuşi de la ei ştirea... Căutaţi, gentlemen, căutaţii!
(Maltezeanu priveşte spre Lazu. Vorbesc, aparte, încetişor.)
LAZU (speriat) : Domnule comandant! (Maltezeanu insistă in şoaptă.) Totuşi... (Maltezeanu devine oficial.) La ordin, domnule comandant !
MALTEZEANU : Domnule comandor, sînt fericit să vă raportez că am găsit omul !
FORSTER : AII right !...Cine ?
MALTEZEANU (privind spre Lazu) : Din anumite pricini n-aş vrea să dau amănunte...
COMANDORUL (surprins şi jignit) : Nici mie, domnule căpitan ? (Maltezeanu îi explică în şoaptă. Comandorul priveşte înveselit spre Lazu, care ar vrea să intre în pămînt.) Zău ?... Teribil, domnule, teribilă potriveală !... În pragul falimentului, zici? Atunci, te cred... (Rîde.) Şi-o să vrea ? O să înghită nada ?
MALTEZEANU : O să vrea.
COMANDORUL : Crezînd că... (Semn cu capul spre Lazu.) renunţă la ea numai aşa, din mărinimie ?
MALTEZEANU : După... accidentul întîmplat, a avut remuşcări... Ar fi vrut să repare... Dar în faţa primejdiei comune.... anarhia roşie... ni se cer tuturor jertfe ! Renunţă...
COMANDORUL (lăsîndu-se convins) Domnilor; nu vă pot da amănunte... E în joc... (tuşeşte, făcîndu-i lui Lazu cu ochiul) prestigiul, domnilor, prestigiul marinei regale ! Dar vă pot încredinţa că alegerea e... teribilă, domnilor. Da, da, o alegere cît se poate de nimerită, întrunind toate condiţiile formulate de domnul Forster... Domnule căpitan, vei sta chiar dumneata de vorbă cu... amicul.
MALTEZEANU : Am înţeles.
FORSTER: Nu-mi rămîne decît să sper că nu greşiţi în alegerea dumneavoastră, gentlemeni.
COMANDORUL : Sînteţi un mare, un mare comandant, domnule colonel ! Teribil cum înţelegeţi dumneavoastră, englezii, orice situaţie... În două cuvinte, pac-pac, totu-i limpede. Time is money!
FORSTER : Exactly! (către Romaşcanu, arătînd spre Iofciu.) Ar trebui să vă ocupaţi poate şi de atu-ul jocului, mister.
ROMAŞCANU (vesel): Da, da, fireşte! (Către Iofciu.) Ia spune, marinarule, pămînt ai ?
IOFCIU : Un petic...
ROMAŞCANU : Aşa ?... Ai auzit că vi se dă pămînt ? Noi vă dăm pămîntul nostru, marinarule. Toţi sîntem romîni, ţărani sau boieri. Toţi facem jertfe. Acelaşi sînge, acelaşi neam, aceeaşi credinţă... Noi îţi dăm pămînt ţie. Dar ei ? Ce-ţi pot da ei ?
IOFCIU : Aşa gîndesc şi eu, să trăiţi... Ce pot ei să-mi dea ? Ştreangul...
MALTEZEANU : Ce specialitate ai ?
IOFCIU : Artelnic, să trăiţi...
MALTEZEANU : Bine, marinarule... Te vom avea în vedere. Du-te !
IOFCIU: Am înţeles. (Salută şi iese.)
ROMAŞCANU (teatral) : Aţi văzut ţara, domnilor ? Ţara care munceşte şi ne e credincioasă ?
PASTIA : Cît pămînt aveţi, domnule senator ?
ROMAŞCANU: Vreo mie şi ceva de pogoane... De ce ?
PASTIA : Şi vă convine reforma ? Ştiţi că domnul Argetoianu. a declarat că legea reformei este o lege de persecutare a unei clase întregi ? A clasei noastre ?
ROMAŞCANU (rîzînd) : Argetoianu a rămas acelaşi conservator mărginit, mon cher! Pămînturile mele sînt pe mai multe moşii, iar legea prevede menţinerea a o sută de hectare neexpropriabile din fiecare moşie. Una la mînă !... Moşiile sînt ipotecate şi eu nu mai ştiam cum să mă descurc. Acum, cu despăgubirile pe care le voi primi pentru fleacul ce se va expropria, îmi voi pune moşiile frumuşel pe picioare. Doi la mînă !... Iar trei, legea agrară ne fereşte de a pierde tot, înlătură ţărănimea de la revoluţie... înţelegi asta ?
PASTIA: Totuşi, daţi-mi voie... Conservatorii...
ROMAŞCANU: Mori cher, ocupă-te dumneata de militărie şi lasă politica în seama noastră. Te asigur că n-ai să ai nimic de pierdut... Şi află că dacă n-ar fi fost la ordinea zilei, ar fi trebuit să se găsească cineva care să inventeze reforma ! S-o inventeze, domnule !... Dar mă tem că în capetele seci ale conservatorilor n-o să intre niciodată o idee limpede, fie ea chiar atît de simplă ca cea a legii agrare...
COMANDORUL : Domnilor, domnilor, dumneavoastră aţi început să faceţi politică, şi în vremea asta prînzul ne aşteaptă...
LAZU: Bine, dar Costoi... Cine va servi la masă ?
MALTEZEANU : Cine ?... Costoi, de bună-seamă ! Fii bun şi cheamă-l.
(Lazu iese şi se întoarce. Peste o clipă se iveşte Costoi pur-
tînd un castron cu supă. Îi curg lacrimile, pe care încearcă zadarnic să le oprească. Începe să umple farfuriile.)
PASTIA : Ştiţi ultima anecdotă care circulă la Iaşi ?... Un neamţ cade prizonier...
FORSTER (dezgustat) :No, no!... Nu pot să mănînc cînd cineva plînge în faţa mea...
COMANDORUL (către Costoi): Fii vesel ! Fii bărbat, ce dracu ! Romînul are şapte vieţi!
COSTOI (printre lacrimi) : Eu... Ene, domn’ comandor... Ene al meu...
COMANDORUL (către Maltezeanu) : Încăpăţînat ! Teribil de încăpăţînat. Ne strică cheful...
MALTEZEANU (sec) : Costoi, pune castronul pe masă şi cheamă artelnicul ! (Costoi iese.)
ROMAŞCANU (rizînd) : La dumneata, mon cher, ca la moară... Ai pierdut un om, ai şi găsit un altul în loc!
(Intră Iofciu, care salută.)
IOFCIU : Ordonaţi!
MALTEZEANU : Vei servi la masă.
IOFCIU ( bucuros): Am înţeles ! (Ia castronul.) 
COMANDORUL : Ei ! Ce spuneţi de Maltezeanu ?... Teribil om, domnule! Mînă de fier... O s-ajungă departe, v-o spun eu, teribil de departe... 
PASTIA : Vă rog, vă rog, domnilor. Daţi-mi voie... Un neamţ cade prizonier...
CORTINA


TABLOUL II
Noaptea, pe puntea torpilorului „Viteazul". În dreapta scenei, mai mult pe avanscenă, o mică porţiune a cheiului, din care porneşte o uliţă. În fund, departe, se ghicesc sălciile şi se văd clădirile luminate ale atelierelor de pe celălalt mal, în ferestrele cărora explodează cînd şi cînd luminile lămpilor de sudură. Şuieră sirene şi mugesc geamanduri. Şuviţa de lumină a farului sclipeşte în răstimpuri egale. Găină, ofiţerul de cart, şi Voicu, timonierul „alergător", stau la scară. Noaptea e înaintată.
GĂINA : Şî di şie credzi tu una ca aiasta, Voicule ? 
VOICU : Da’ştiu şi eu ? A păţit el ceva, nea Găină, ascultă la mine... Păi cum altfel ? Nu mai strigă la oameni, nu mai bate, nu mai suduie... Uite, nu mai departe decît adineauri, m-a văzut pe bordul de onoare. „Hait ! mi-am zis. Inghite-o, băiete!“ Da’el de colo, doar atît a zis : „Mă, ăla... şterge-o !“
GAINA (neîncrezător) : Ia nu ti lăuda... Şî vrai să dzici că nu te-o atins pi după şeafă ?
VOICU : Nu...
GAINA: Şî nişi nu ţ-o dat carşieră ?
VOICU : Nimic, nu-ţi spusei ? Nimic...
GĂINA: Hm ! Apăi atunşi chiar c-o intrat în anul morţii Costoi...
VOICU : Aşa zic şi eu ! A intrat în anul morţii, ascultă la mine... (Juraşcu se iveşte pe chei. Păşeşte încet, Voicu îl strigă.) Nea Juraşcule !...
JURAŞCU: Cum ?... Aha, tu erai... (Urcă pe punte.) Ojog n-a venit ?
GĂINA : Înc’ nu. Şî ghini ar fi sî vinî, c-apoi ti pomineşti cî se-ntîlneşti nas în nas cu comandantul... (Privindu-l.) Da’ şi-i ? Parcă nu eşti în apili tăli ?
JURAŞCU (cu greu) : Is frînt... Am umblat, fraţilor, of, cît am umblat...
GĂINĂ : Juraşculi !
JURAŞCU : De ce mai avem inimi ? Geme inima din mine, fraţilor... Cu ferestrăul mi-au tăiat inima... Ce-i ? Ce vă uitaţi aşa la mine ? Vorbesc, mă mişc, şi parcă n-aş fi eu... Da, am primit o scrisoare. De acasă, prin „Crucea roşie"...
GAINA (oftind) : Ai primit şî tu...
JURAŞCU (încet) : Ştiţi voi ? Nu, de unde să ştiţi... Am avut un băiat... Ştefănel. Am avut o fetiţă, Mărioara...
VOICU (nu înţelege) : Cum vine asta, ai avut ?
(Costoi se iveşte încet în spatele lor.)
JURAŞCU (simplu, dar vorbind răguşit) : Eu... vezi tu... Eu nu-i mai am, Voicule...
VOICU (îngrozit) : Ce spui ?
GĂINA : Ardză-le-ar focu’ di scrisori !
JURAŞCU (ca mai sus) : Mărioara avea picioarele umflate... Plîngea după o coajă de pîine. Ştefănel atunci o minţea: „Aşteaptă, zicea. Mai rabdă pîn’ diseară..“ Cînd se întuneca se făcea că rîde: „Iar ţi-e foame ? zicea. Lasă, dimineaţa...“  Iar lui începuse să i se umfle şi faţa...
GAINA: Taşi !
JURAŞCU (strigă) : Ţi-e teamă? Pînă şi s-auzi ţi-e teamă ?... (În şoaptă.) Dar mie ? Mie ar trebui să-mi fie teamă să mai trăiesc... Şi trăiesc. Trăiesc !... (Ca o mărturisire.) Atîta bucurie am avut, fraţilor, atîta bucurie de cînd s-a dus a mea... Ştefănel şi Mărioara...
GĂINA : Taşi ! Taşi !
COSTOI : Şi eu am avut un nepot, marinarule... (Cei trei tresar, dar rămîn pe loc.) De copii nu m-am învrednicit. Poate că-i nevoie de mai multă bunătate, ca să te învredniceşti să ai copii ? Eu nu sînt bun. Nimeni în neamul nostru n-a fost bun. Amarnic neam de oameni e neamul nostru !
(Voicu-l izbeşte pe Găină cu cotul. Amindoi dau din cap.)
JURAŞCU : Şi ce s-a-ntîmplat cu nepotul ?
COSTOI: Mi l-au împuşcat, marinarule. Mi l-au împuşcat şi mi-au spus: „Nu plînge ! L-am propus pentru decorare...“
(Pauză.)
JURAŞCU : Ai mei erau mici, nevinovaţi... Ce ştiau ei ? Doi pui, care abia prinseseră să deschidă ochii...
COSTOI : Al meu era chipeş şi-nalt... Voia să se însoare cu fata care-i era dragă şi nu l-am lăsat ! Eu nu sînt bun... „Fără ea nu sînt om ! striga. înţelege..."  N-am vrut. Mă temeam că mi-l fură...
JURAŞCU (blînd) : N-ai făcut bine. Eu, pe Ştefănel l-aş fi lăsat... Acum, niciodată n-am să ştiu cum mi-ar fi rîs nepoţii... Spun şi nu înţeleg. Nici- o-da-tă...
COSTOI : E drept, îmi pare rău... Nu sînt bun, dar gîndul ăsta mă roade, marinarule... înţelegi tu ? Mai avea de trăit atît de puţin... Şi eu, eu i-am luat bucuria, ultima bucurie... (Ies încetişor vorbind între ei.)
VOICU : Ai auzit?
GĂINA (oftînd) : Un ghiet om, acolo...
(Mastrofilio se iveşte alergind pe chei.)
MASTROFILIO (strigă) : Marinarii ! Domnii marinarii !
VOICU (mirat) : Domnu Mastrofilio ?
MASTROFILIO (gîfîind) : Stai, stai, sa-mi tragu sufletu... of !
VOICU : Da’ce-i ? Ce s-a-ntîmplat ?
MASTROFILIO (privind în jur) : Sst! N-aude nimenea ?... O taina, psihimu
VOICU (alarmat) : O taină ?... Spune ! Nu-i nimeni, spune!
(Găină se trage la o parte, ascunzîndu-se în umbră.)
MASTROFILIO (misterios) Domnii marinarii... Iubiţi pe domnii ofiţerii ?
VOICU : Păi da ! Ca sarea-n ochi...
MASTROFILIO : Aha ! Aha ! Ofiţerii sînt răi... răi... Niţi Mastrofilio nu iubeşte ofiţerii... Au vrutu sa uţida floarea, bucuria lui Mastrofilio...
VOICU : Caliopi ?... Ştiu, am aflat... Dar a scăpat !
MASTROFILIO : Ma putea sa nu scape, a ? Putea !... Atunţi de ţe Mastrofilio sa ţină cu ofiţerii ? Nu, nu, el ţine cu domnii marinarii... Vine epanas- tasi... Revoluţia, psihi mu Si domnii marinarii au sa-si aduca aminte... Mastrofilio le-a spusu lor o taina...
VOICU: Iar ?... Ce taină ? Spune-o dată, dacă ai ceva de spus !
MASTROFILIO : Da, da... Poate prinde bine... Ofiţerii au vorbitu, au vorbitu... Mastrofilio a trasu cu urechea...
VOICU (neliniştit): Şi?
MASTROFILIO : Sst! Torpiloarele nu mai pleaca la Odesa !
GĂINA (se repede) : Nu mai pleacă ?
MASTROFILIO (speriat) : Ţine ?... Ţine-i acolo ?
VOICU : Un marinar, nu te teme!... Spui că nu mai pleacă torpiloarele ?... Cum aşa ? De ce ?
MASTROFILIO : Ofiţerii au frica... ai-ia-ia, frica de epanastasi ! Frica sa nu-i împuşcaţi pe puntea, fraţicule, ţe crezi dumeta ? (Se opreşte brusc, privind în jur.) Sst! Mastrofilio nu ştie nimica... n-a spusu nimica... (Cu degetul la buze.) Sst! (Fuge.)
VOICU (strigă in urma tui): Fii pe pace, jupîne! Nu te teme... (Către Găină.) S-a dus... Ei ? Ce zici de asta ?
GĂINA (oftează) : Apăi de, mînzule ! S-or mai linişti lucrurili... Ghini că s-o-ntors ş-aşă !...
VOICU (amărît, furios) : Da? Iar să stăm cu mîinile-n sîn ?... Acolo fierbe lumea şi noi să lustruim mai departe puntea ?
GĂINA : Da’ taşi, apucatuli ! Şie, ai vre sî stîrneşti răzmeriţa cu tăt dinadinsu’ ?
VOICU : Eu o stîrnesc ?... Eu ?... Da’cum să rabzi să rămîi deoparte ? Abia mă bucurasem c-o să dăm şi noi o mînă de ajutor... Şi Ojog, Ojog care nu mai vine...
GĂINA: Iacătă-l şî pi Ojog! (Intră Ojog, privind îndărăt. Se îndreaptă spre torpilor.) Ghini c-ai vinit ! S-o răzgîndit ofiţării...
OJOG (suie pe punte) : S-au răzgîndit ?
VOICU : A venit adineauri Mastrofilio, cîrciumarul... Cică a tras cu urechea şi i-a auzit pe ofiţeri zicînd că nu mai trimit torpiloarele...
OJOG (mirat) : I-auzi... Şi de ce ?
GĂINA : Li-i fricî di noi !
VOICU : Cică se tem că-i împuşcăm pe punte...
OJOG (după o pauză) : Hm!... Unde-i Juraşcu?
VOICU : Mă duc să-l chem... (Iese.)
OJOG : Ce zici de povestea asta, tovarăşe ?
GĂINA : Şie sî zîc ?... Păi noi şie voiam ? Să nu plecăm... Apăi daca nişi ofiţării nu mai vor, cu-atît mai ghini... zîc eu...
OJOG : Aşa ?...
(Intră Voicu şi Juraşcu.)
JURAŞCU : Am auzit !
OJOG : Şi ?
JURAŞCU : S-or fi răzgîndit, frate...
OJOG : Şi eu zic că semnalul trebuieşte dat chiar acum, aşa cum ne-am înţeles !... Nu vedeţi că ofiţerii încearcă să ne prostească ? Vor să ne lege la ochi, ticăloşii !...
VOICU (bucuros) : Gata ! Am fugit la eclipsă...
JURAŞCU: Stai !... Dar dacă s-au răzgîndit într-adevăr ?... Dacă li-i frică să dea ochii cu noi şi ne punem singuri capul pe butuc ?... De stricat maşinile-i treabă uşoară !... Dar dacă nu vine ordinul de plecare şi se află mîine stricăciunile ? Aşa-i că ne iau ca din oală ? Aşa-i că ne curăţăm de pomană ?
OJOG : Dar cum crezi, omule, că s-ar învoi să nu trimită torpiloarele ? Ce, e vorba de frica unuia sau altuia ?... Aici e-un plan mare, în care-s amestecaţi francezii, englezii... Dacă le-ar fi frică, şi-ar lua măsuri de pază, ar încărca jandarmi pe punte, ar face pe dracu-n patru, dar de plecat tot ar pleca, înţelege !
VOICU : Mă duc să dau semnalul, nea Juraşcule ?
JURAŞCU (fără a-i da atenție) : Nu zic, poate fi şi-aşa... Dar dacă-i cum a zis cîrciumarul ?... Oamenii au neveste, copii... Pentru apărarea revoluţiei s-ar fi jertfit... Dar cum să-ţi iei răspunderea jertfei aşa, pentru nimic ? Să moară degeaba ?
OJOG : Eşti orb ?... Dar e limpede, Juraşcule, limpede ca lumina zilei ! E-un vicleşug prostesc şi tu te prinzi... L-a găsit pe negustoraş dragostea pentru marinari, hai ?... Pînă şi-un copil şi-ar da seama... Clipele trec, trec, Juraşcule, şi nici o clipă nu se mai întoarce ! Pierdem vremea, Juraşcule !
JURAŞCU (chinuit) : Nu ştiu... nu ştiu... Nu pot !
OJOG : Pe răspunderea mea, Voicule... Dă semnalul !
JURAŞCU : Stai !... Mi se-nvîrte capul... Ii cunosc pe toţi, Ojog, pe toţi ! Dacă-i jertfim de pomană ?... Ţie nu-ţi pasă, nu-i ştii...
OJOG (aspru) : Juraşcule! Crezi că aş primejdui cu inima uşoară viaţa unui singur om ?
JURAŞCU : Nu, nu... Nu ştiu ce spun ! Dar nu-s încredinţat şi nu pot, nu pot aşa...
(Dunia se iveşte pe chei. Aleargă.)
DUNIA: Voicule! Voicule!
VOICU (mirat) : Dunia ?
DUNIA: Ascultă, ascultă, Voicule... Tovarăşe Ojog t
OJOG : Linişteşte-te... Vorbeşte liniştit !
DUNIA : N-am putut veni mai devreme... M-a-ncuiat Mastrofilio...
JURAŞCU : Mastrofilio !
DUNIA: Am spart uşa... Voicule! S-au adunat ofiţerii... La noapte, acuma.... Am auzit cu urechile mele... La noapte vă duc la Odesa !
OJOG (tunător) : Auzi, Juraşcule ?
GAINA : Da’ Mastrofilio ?... Zîce cî gata, s-o răzgîndit ofiţării şî nu vor să ni mai trimitî...
DUNIA : Minte ! Minte, vulpoiul ! I-or fi făgăduit ceva... (Cu spaimă.) La noapte ! La noapte ! Să atacaţi de pe mare...
OJOG : Auzi, Juraşcule ?
JURAŞCU: Ticăloşii !
VOICU (întunecat) : Aşa ? Ei las’că pe dracu tot au să-l vadă ei, nu te teme, Dunia !
DUNIA : Eu... eu mă tem! Voicule, mi-e teamă... Ia seama, Voicule !... Nu te pripi, nu te gîndi numai la tine... Gîndeşte-te şi la mine...
VOICU : Mă gîndesc. La tine mă gîndesc. La toate Duniile care plîng şi se tem, la toate mamele şi la toţi copiii care se sting... Nu te teme, Dunie ! (Zîmbind.) Tu nu ştii, dar eu sînt fermecat... N-a fost turnat glonţul care să-mi vie de hac!
DUNIA : Nu glumi ! Nu glumi !... îmi sîngerează inima, Voicule ! Voicule, iubitule, marinarule... (Îl îmbrăţişează.)
VOICU (cu ochii la Ojog): N-ai grijă, Dunie ! Nu ştii că iarba rea nu piere ?... Lasă... Du-te... Du-te acum, du-te...
DUNIA (hohot de plins) : Voicule ! (Se îmbrăţişează din nou.) Voicule ! (Dunia se smulge şi fuge.)
VOICU (stînjenit) : Aşa-s ele... Dacă te-ai potrivi, ai sta pe cuptor...
OJOG (fără să-l asculte) : Aşa !... Totu-i limpede... Semnalul, trebuieşte dat semnalul!
VOICU : Mă duc ! Dar să-ţi arăt întîi ascunzătoarea, altfel te pomeneşti că mai vine careva...
OJOG : Lasă asta ! Trebuie să le-o luăm înainte... Am pierdut şi-aşa destulă vreme... E ceasul al doisprezecelea, fraţilor ! Dă repede semnalul !
GĂINA : Şî după şi-or afla ofiţării că maşînili-s strîcati ?
OJOG : Întîi n-au să poată pleca. Una la mînă !... Apoi au să înceapă anchete, interogatorii, şi astea nu se fac cît ai bate din palme. Doi la mînă !... Iar pînă să pună maşinile la punct şi pînă să sfîrşească ancheta, trece primejdia la Odesa şi, dacă s-or mai încăpăţîna să plece, au să sosească prea tîrziu !...
JURAŞCU: Voicule, fuga la eclipsă! (Maltezeanu se iveşte pe chei.) Stai! (Către Ojog, arătîndu-i-l.) Acu ce mai facem ?
OJOG : A venit ?... Cîinele! De astă dată chiar că nu-l putem primejdui pe Voicu... Afurisiţii, ne-au luat-o înainte !
JURAŞCU : Din pricina mea... M-am prins ca un neghiob !
OJOG : Da, o să schimbăm planul... Lăsaţi-l să urce pe vas, să intre-n capcană... Luptă poftesc ? Păi luptă le vom da ! (Pleacă împreună cu Voicu şi Juraşcu.)
(Găină ia poziţie, salută cu sifleia. Comandantul suie pe punte.)
MALTEZEANU : Pofteşte-l la mine pe domnul ofiţer secund.
(Găină cheamă timonierul cu sifleia.)
VOICU (vine alergînd) : Ordonaţi, domnule sergent major!
GĂINA : Du-ti la cabina domnului ofiţăr secund şi pofteşte-l la domn’ comandant.
VOICU : Am înţeles, poftesc pe domnul ofiţer secund la domnul comandant. (Pleacă alergînd.)
(Peste o clipă apare Lazu, urmat de Voicu.)
MALTEZEANU : Totul în regulă ?
LAZU: Totul!
MALTEZEANU (ironic) : Deşi hotentoţii n-au executat dispoziţiile stăpînului ? (Oficial.) Domnule ofiţer secund, plecăm în jumătate de oră. Misiune de luptă. Am primit ordinul să nu deschidem plicul cu instrucţiuni decît în larg.
LAZU (zîmbind) : Am înţeles... (Glas de comandă.) Şef de cart ! Să vină căpitanul de arme !
GĂINA (către Voicu) : Chiamî-1 pi domn’ căpitan di armi !
(Voicu aleargă şi se întoarce cu Costoi.)
COSTOI : Ordonaţi !
LAZU : Dă adunarea echipajului !
COSTOI (mirat) : Adunarea ?
LAZU : Nu mai auzi bine, căpitan de arme ?
COSTOI : Am înţeles. Şi „argintarii” ?
LAZU: Toată lumea.
COSTOI (către Găină) :Adunarea ! (Găină dă semnalul cu sifleia, apoi fluieră la tambuchi, în timp ce Costoi strigă.) Aduna-rea !
(Marinarii năvălesc prin tambuchi şi se alinează pe borduri.)
MALTEZEANU (supraveghind operaţia) : S-a cam muiat Costoi !
LAZU : S-a muiat de tot. Nu-l vedeţi ? Parcă nici n-ar avea salamastra...
MALTEZEANU : Căpitan de arme !
COSTOI : Ordonaţi!
MALTEZEANU : Căpitan de arme, salamastra e făcută să lucreze...
COSTOI (priveşte salamastra şi răspunde cu glas scăzut): Am înţeles... (Merge la tambuchi.) Adu-na-rea ! Rupe scara, leat... (Ridică salamastra, dar cel care suie acum e Juraşcu, şi Costoi lasă încet salamastra în jos.)
MALTEZEANU (l-a urmărit din ochi. Cu dispreţ) : Nu mai e bun de nimic... O cîrpă !
(Marinarii s-au aliniat.)
COSTOI: Să trăiţi, domn’ ofiţer secund ! Echipajul este în front — nouă marinari babord, nouă marinari tribord — şi aşteaptă ordinele dumneavoastră !
LAZU : Căpitan de arme, dă ordin să se amareze tot ce-i la bord. Peste jumătate de oră ieşim în larg. Misiune de luptă. (Printre marinari, rumoare.) Gu-ra! Căpitan de arme, disciplina oamenilor lasă de dorit.
COSTOI (moale):Gu-ra ! ( Lazu.) Permiteţi să raportez: e armistiţiu. Dacă s-ar şti în cotro pornim...
LAZU: Căpitan de arme, execută ordinul!
(Ojog se furişează pe punte; schimbă o privire cu Juraşcu.)
JURAŞCU (face un pas înainte) Să trăiţi, domnule ofiţer secund, oamenii vor să ştie încotro pornim.
MALTEZEANU : Cum ?
LAZU: Anarhie ? Căpitan de arme, ce păzeşti ? Arestează-l!
COSTOI (tulburat) : Ordonaţi ?
JURAŞCU : Unde plecăm?
MALTEZEANU : Căpitan de arme, n-ai auzit ordinul ? Executarea.
COSTOI : Da, să trăiţi !... Eu... Ce-ţi veni, Juraşcule ?
LAZU : Căpitan de arme, pentru ultima oară, execută ordinul !
COSTOI (rătăcit) : Eu ?... Permiteţi să raportez : i-au murit copiii... Copiii, să trăiţi!
LAZU : Ce?
COSTOI : Copiii ! Doi copii, un băiat şi o fată...
LAZU: Căpitan de arme, ţi-ai pierdut minţile ?... Curtea marţială te paşte !
OJOG : De ce nu răspundeţi la întrebare, domnilor ofiţeri ?
MALTEZEANU : Cine e ?
LAZU : Ce cauţi la bord ?
OJOG (către marinari) : Nu-ndrăznesc să spună că vă duc împotriva Odesei... Dar voi ştiţi. Jos cu ofiţerii !
LAZU : Arestează-l ! Căpitan de arme... Şef de cart... Marinari... Arestaţi-i ! Arestaţi-ί pe amîndoi !
(Costoi îl priveşte ţintă pe Ojog, fără a face vreo mişcare.
Marinarii au rămas pe locuri.)
MALTEZEANU (scoate revolverul) : Eşti arestat !
OJOG: Torpiloarele nu vor ataca Odesa roşie ! (încuviinţări printre marinari.) Pe ei!
COSTOI : El ?... Delegatul! (Dă să se repeadă.)
MALTEZEANU (trage) : Te crezi la Odesa ?
OJOG (lovit) : Fraţilor ! Marinarii romîni nu vor ridica arma împotriva revoluţiei ! întoarceţi... armele... (Cade.)
JURAŞCU : Ojog ! (Se repede spre el.)
MALTEZEANU : Stai ! Un pas şi trag...
VOICU: Ce mai aşteptaţi, fraţilor ? Pe ei !
(Învălmăşeală. Costoi rămîne o clipă buimăcit, apoi se repede spre Ojog.)
COSTOI : Tu ?... (Ridică salamastra.) Tu l-ai ucis !
JURAŞCU (Îi apucă braţul): Stai! (Se luptă.)
MALTEZEANU : Costoi, la mine ! Costoi...
LAZU (zbătîndu-se) : Nemernici! Ticăloşi!... Da- ţi-mi drumul...
VOICU :	Daţi-i, băieţi ! Daţi-i să se sature ! (Maltezeanu şi Lazu sînt dezarmaţi.)
IOFCIU (repezindu-se în ultima clipă) Lăsaţi-i în seama mea... Juraşcule, dă-mi-i mie !
(încă luptind cu Costoi, Juraşcu face un semn de încuviin-
ţâre. Maltezeanu şi Lazu sînt tîrîţi sub punte de către marinarii care coboară împreună cu ei.)
JURAŞCU (cu ochii la Ojog): Moare ! Dă-te la o parte... (Îl respinge pe Costoi şi îngenunchează lîngă Ojog.) Ojog! Răspunde, vorbeşte... Ojog!
OJOG : Torpiloarele...
JURAŞCU: Nu vor ataca ! Linişteşte-te...
OJOG: Auzi ? Fanfara... auzi fanfara ? E roşu... Steaguri... steaguri... Pămîntul şi cerul... roşu. Uite, e roşu ! (Se zbuciumă, încearcă să se ridice.) Şi acolo! Acolo, frate, acolo... Ce, nu-l vezi ? E el ! El !... Nu vor ataca. Tovarăşe Lenin, nu vor ataca !... (Se prăbuşeşte.)
JURAŞCU : Frate Ojog... omule... tovarăşe... din vina mea...
OJOG:	Fericire... Eu... numai pentru fericire...Oameni... oameni... (Cîntă.) „Sculaţi voi oropsiţi ai vieţii..." Auzi ? Au pornit... Înainte ! Înainte !
(Marinarii ies prin tambuchi, se strîng in jurul lor. Fiecare are puşca pe umăr.)
VOICU : Am închis ofiţerii... Îi păzeşte Iofciu...
JURAŞCU : Taci! Aiurează...
OJOG : Toţi... Toţi... Au pornit! Ce stai ?... La asalt ! Înainte, la asalt ! Aşa... aşa... aşa... Ah! (pauză. Rătăcit.) Juraşcu...
JURAŞCU: Aici, sînt aici... Dar de ce ?... De ce ?
OJOG : Nu-i nimic... Trebuia ! Oamenii... nu erau... pregătiţi... Dar torpiloarele! Nu uita... torpi-loa-rele...
JURAŞCU :	 Linişteşte-te ! Nu vor ataca... Torpiloarele nu vor ataca !
OJOG : Odesa, Juraşcule... Odesa... înţelegi tu ?... Noi... Viaţa... via-ţa...
JURAŞCU (În picioare) : S-a stins !
(Toţi îşi scot beretele. Voicu şi Găină aduc o targă. Ridică trupul pe targă.)
COSTOI (răguşit) : Juraşcule, eu... Trebuie să-ţi spun. El... El mi-a ucis nepotul...
JURAŞCU : Ene ? Asta ţi-era nepotul ?
COSTOI: Să nu-l judeci... L-au silit ofiţerii, l-ar fi pus la zid...
JURAŞCU : Şi acum ? Acum ce-ai de gînd ?
COSTOI (repede): Eu... ce-am eu cu voi? Pe delegat l-a împuşcat comandantul. Nu zic, poate că şi eu, Juraşcule, dacă l-aş fi avut în mînă... Dar aşa, acum... Mi l-a luat pe Ene ? A plătit pentru Ene. Cu viaţa a plătit, şi eu... ce să mai spun ? Cu voi eu nu am nimic... Lăsaţi-mă să cobor !
JURAŞCU (strigă): El ? El ţi l-a ucis pe Ene ? El l-a trimis la noi, el l-a silit să aleagă între trădare şi plutonul de execuţie ? Delegatul ?
COSTOI : Cum ?
JURAŞCU : Cine l-a ucis pe Ene ? Cine l-a ucis pe Ojog ? Cine a căutat să ne ridice pe unii împotriva altora ?
COSTOI (se dă cu un pas îndărăt, în şcaptă) : Mal- tezeanu ?...
JURAŞCU : Aha ! Începi să înţelegi ?
COSTOI : Maltezeanu ?... Comandantul meu... Mi-a făgăduit că-l scapă...
JURAŞCU : Şi l-a trimes la moarte ! La moarte cîinească... Ce ai de gînd ? Alege...
COSTOI (întunecat) : Ştia ! Ştia. Şi m-a înşelat... (Hotărît.) Am ales ! Cu voi, eu nu mai am nimic... (Scrîşnind.) Dar cu ofiţerii...
JURAŞCU : Bine, rămîi ! (Tare, către ceilalţi.) Tovarăşi, au izbit în inima noastră... Pe fratele nostru, pe muncitorul Ojog... l-au ucis. Ciocoii şi ofiţerii voiau să ne mîne împotriva revoluţiei, el ne-a deschis ochii. Pentru noi, pentru fiecare dintre noi a căzut... El ştia... În Rusia, muncitorii, ţăranii şi soldaţii au scuturat de pe umeri lepădăturile boiereşti şi au înălţat steagul roşu, steagul lui Lenin. El a ştiut. Ojog a văzut cu ochii libertatea, a văzut-o şi a vrut să ne-o aducă şi nouă... Acum, lîngă trupul tovarăşului nostru, să jurăm: torpilorul nostru, primul torpilor roşu, nu va ataca Odesa roşie !
VOICU : N-o vom ataca !
MARINARII: Jurăm !
JURAŞCU : Lîngă trupul tovarăşului nostru, jurăm: torpilorul roşu va lupta sub steagul roşu, pentru libertate şi pămînt, aşa cum a luptat el!
GĂINA: Vom lupta sub steagul roşu!
MARINARII: Jurăm!
JURAŞCU (scoate cu băgare de seamă fularul roşu de la gîtul lui Ojog) : Voicule, înalţă pavilionul nostru. Ridică steagul roşu !
(Voicu coboară pavilionul şi leagă steagul roşu peste tricolor.)
COSTOI : Drepţi ! La pavilion — pentru onor, înainte !
(Pavilionul se înalţă către pic. Marinarii stau nemişcaţi.)
JURAŞCU : Fraţilor, timp mult să cumpănim nu mai avem. Voiam doar să oprim torpiloarele, acu’ nu mai putem rămîne în port. Am rupt toate punţile în urmă... La Odesa s-au alcătuit batalioane revoluţionare romîneşti, care luptă cot la cot cu gărzile roşii. Să pornim spre Odesa, fraţilor!...
GĂINA : Spre Odesa ?
JURAŞCU : Dar nu împotriva revoluţiei, aşa cum voiau ofiţerii, ci ca să ne alăturăm batalioanelor revoluţionare, ca să aducem şi la noi în ţară o scînteie din văpaia cea mare ! În mîinile noastre e puterea. Noi mînuim puştile, mitralierele şi tunurile cu care putem da peste cap burjuii, ciocoii, cu regele şi miniştrii lor cu tot ! Pornim la lupta cea mare, fraţilor ?
VOICU : Începe răfuiala noastră, fraţilor ! (Marinarii rup rîndurile.)
INTIIUL MARINAR : S-a rupt zăgazul!
AL DOILEA MARINAR : Păzea, ciocoilor !
AL TREILEA MARINAR: Trăiască Revoluţia! Ura-a-a!
INTIIUL MARINAR: Să pornim, fraţilor ! La Odesa, cu toată viteza !
COSTOI : De ce ieşi din front, leat ?... Drepţi!
ÎNTÎIUL MARINAR : Tot mai latri, cîine de pază ? N-ai răguşit de atîtea comenzi ?... De ce nu ne pocneşti şi cu salamastra, încalte ?
COSTOI : Da’ tu cum ai vrea, limbric de Dunăre ? Brambura, fără comenzi, fără nimic ?
JURAŞCU : Linişte ! (Ia salamastra şi o aruncă peste bord.) Cu asta s-a sfîrşit !
INTIIUL MARINAR (către) : Auzi, frumuşelule ? Şi-ndată o să te trimitem şi pe tine după salamastră, să pocneşti peştii dacă-ţi arde de pocnit !
JURAŞCU : Marinari de pe torpilorul roşu, drepţi ! Camanda rămîne comandă, doar că de astă dată comandăm noi (marinarii iau poziţia). Doi oameni să ducă targa jos. Tu, Voicule, treci la eclipsă... Dă semnalul: „Trăiască Revoluţia !... Veniţi cu noi!...“
VOICU : Am înţeles : „Trăiască Revoluţia ! Veniţi cu noi !“ (Urcă la comandă şi începe să semnalizeze, în timp ce doi oameni ridică targa. Toţi marinarii salută trupul lui Ojog.)
JURAŞCU: Lăsaţi bărcile la apă şi mergeţi spre torpiloare să vedem cum s-au descurcat acolo, cu ofiţerii lor. În clipa în care răspunde escadra, vom porni ! Ceilalţi...
(Iofciu se iveşte în spatele marinarilor. În urma lui apar Maltezeanu şi Lazu, fiecare avînd cîte o puşcă.)
IOFCIU: Trageţi!
(Ofiţerii trag. Doi marinari se prăbuşesc.)
JURAŞCU: Iofciu ? !
COSTOI (îngrozit) : Am uitat ! Am uitat ! Juraşcule, el...
IOFCIU : Fă-ţi rugăciunea ! (Vrea să tragă, dar Găină i-o ia înainte şi, cu revolverul luat de la Maltezeanu, îl doboară).
(Marinarii s-au adăpostit.)
GĂINA: Vreţi să ne pară rău că v-am lăsat în viaţă ?... Sus mîinile, domnilor ofiţeri! (Toate armele sînt aţintite spre ei.)
MALTEZEANU (zvîrlind puşca) : Fiecare dintre voi e un om mort de pe acum !
LAZU (la fel): Curtea marţială vă paşte !
COSTOI (se apropie, ridică armele) Permiteţi să raportez: aici poruncesc marinarii... (Strigă.) Drepţi!
MALTEZEANU : Pe tine eu am să te împuşc cu mîna mea.
COSTOI (scrîşnind) : Mai aşteaptă, domnule comandant ! Ene nu ţi-a fost de ajuns... L-ai trimis la o moarte ticăloasă şi tot nu te mai saturi, domnule comandant ?
INTIIUL MARINAR : Cum vine asta, fraţilor ? (Arătînd spre trupurile celor doi marinari împuşcaţi de ofiţeri.) Ni-i împuşcă pe Cristea, pe Oancea, şi se mai răţoiesc la noi ? ...Ei se răţoiesc ?
AL DOILEA MARINAR : Să-i zvîrlim peste bord!
AL TREILEA MARINAR : La dracu ! Sa se sfîrşească odată.. La dracu !...
JURAŞCU: Căpitan de arme, du prizonierii în cabina şi încuie-i acolo! Găină, du-te cu ei. O să-i judecăm la Odesa.
INTIIUL MARINAR: Ia te uită la el!... Te-a pus cineva comandant peste noi ?
AL DOILEA MARINAR : Las-o moarta !
INTIIUL MARINAR : N-o las ! Cum aşa, fraţilor ? Ofiţerii să ne împuşte şi noi să-i privim cu braţele încrucişate ?... Să-i mîngîiem pe frunte ? De-aia ne-am pus noi pielea la bătaie ? De-aia am pornit să facem dreptate ?
JURAŞCU: Ofiţerii ne-au împuşcat tovarăşii, ni l-au împuşcat pe Ojog... La Odesa o sa-i judecăm, nu vă temeţi ! Sau credeţi cumva că vreau să-i fac scăpaţi ?
INTIIUL MARINAR : Ce să-i mai ducem la Odesa ? Noi le sîntem judecătorii...
JURAŞCU : Sînt ofiţeri. Au să dea informaţii...
ÎNTIIIJL MARINAR : Pe cine au jupuit de vii ? Pe noi, fraţilor!... Cine să-i judece ? Noi să-i judecăm !
AL DOILEA MARINAR : Ce-i în mînă nu-i minciună...
AL TREILEA MARINAR : Aşa e ! La moarte ofiţerii !
(Strigăte de încuviinţare.)
JURAŞCU: Sînteţi toţi pentru moartea lor ?
MARINARII : Cu toţii! Cu toţii!
JURAŞCU:	Comandant Maltezeanu ! Locotenent Lazu ! Adunarea marinarilor de pe torpilorul roşu „Viteazul”, vă condamnă la moarte. Aveţi ceva de spus ?
MALTEZEANU : V-aţi pierdut minţile!... Unde vă treziţi ? Dezmeticiţi-vă, ticăloşilor !
JURAŞCU: Escadra e de partea torpilorului roşu. A trecut vremea cînd puteaţi porunci după plac !
LAZU : Marinari!... Cum se poate... Gîndiţi-vă, marinari !... Doamne, sînt tînăr !
COSTOI: Şi Ene a fost tînăr...
INTIIUL MARINAR : Şi Cristea...
AL DOILEA MARINAR : Şi Oancea...
LAZU : Nu, nu ! Marinari, n-am ştiut... Am greşit... (Cade în genunchi.) Marinari, vă rog... Marinari, iertaţi-mă !
MALTEZEANU: Împuşcaţi-l o dată ! Daca aveam o armă îl împuşcam eu...
JURAŞCU: Un voluntar ! (Costoi face un pas înainte. Juraşcu îl priveşte în ochi.) Bine, Costoi.
COSTOI (încetişor, împingîndu-l pe Mattezeanu cu ţeava puştii) : Cine ar fi crezut, domnule comandant ?... Cînd mi-aţi făgăduit că mi-l scăpaţi pe Ene, v-am privit ca pe o icoană... (Aspru.) Înainte, marş !
LAZU: Nu, nu... Costoi, fie-ţi milă... Milă !
(Doi marinari îl ridică. Ies. Două detunături. Apoi se aude un clipocit.)
JURAŞCU : Bărcile ! Fraţilor, vin bărcile !
(Toţi se reped spre balustradă.)
GĂINA (aplecat peste bord) Şi s-aude, fraţîlor ?
(O împuşcătură. Găină cade.)
JURAŞCU : Jandarmii !... Culcat!
(In depărtare se aprind semnale luminoase.)
VOICU (de la comanda în care a semnalizat tot timpul) :Răspund ! Răspund torpiloarele!
JURAŞCU : Repede, Voicule... Ce spun ?
VOICU: Liberaţi... ofiţerii... Predaţi-vă... Tunurile... îndreptate... spre... voi...
(împuşcături.)
GĂINA (slab) : N-am izbutit... Juraşcule...
AL TREILEA MARINAR : Să-i ia dracu ! Să-i ia dracu !
ÎNTIIUL MARINAR: N-au să tragă ei cu tunul, fraţilor !
JURAŞCU : Tovarăşi ! Am jurat lîngă trupul lui Ojog, în faţa steagului roşu...
(Lupta se înteţeşte.)
UN OFIŢER (din barcă) :Voi, cei de pe „Viteazul”, predaţi-vă !
JURAŞCU: ...că vom lupta pînă la capăt. Nu vom ataca Odesa !
GĂINA : Şi staţi ? Trajeţi !... Şî pentru mini... trajeţi !
(Voicu coboară pe punte, apucă o puşcă şi, ghemuindu-se lîngă Juraşcu, trage.)
JURAŞCU : Vezi ce-i cu Găină...
GĂINA ! Nu ti gîndi... la mini... Traje !... Traje !...
(Pe chei se ivesc jandarmi.)
UN OFIŢER (de pe chei) : Predaţi-vă !
VOICU (trage în el) : Muşcă-ţi limba ! Marinarii nu se predau !
MARINARII : Nu se predau !
(împuşcături.)
JURAŞCU : Voicule, ascultă! Tu eşti cel mai tînăr... Să ajungi la Odesa. Să le spui acolo...
VOICU: Eu?
JURAŞCU : Da, tu... Sari peste bord...
VOICU : Eu ? Tocmai eu sa vă las ?... În ruptul capului !
JURAŞCU : Peste o clipă o să fie prea tîrziu... Spune-le că nu l-am trădat pe Ojog, că ne-am făcut datoria. Pînă la capăt !
VOICU: Taci ! Cere-mi ce vrei... Orice ! Dar asta nu... Nu, nu pot...
JURAŞCU : Să mori e uşor ! Acum e mai greu să trăieşti... Du-te !
VOICU : Nea Juraşcule...
JURAŞCU : Du-te, îţi poruncesc, du-te !...
(Voicu sare. Bărcile se lovesc de coasta torpilorului. Un jandarm se caţără peste balustradă, dar cade. Alţii se ivesc in locul lui.)
GAINA (cu ultimele puteri Trăiască Rivoluţia !
INTIIUL MARINAR: Trăiască Lenin !
JURAŞCU (cîntă) : „Sculaţi, voi oropsiţi ai vieţii...”
(Amestecate cu zgomotele împuşcăturilor, glasurile celorlalţi se unesc cu glasul lui.)
TOŢI: „Voi osîndiţi la moarte, sus!“ (Rafală de mitralieră.)


cortina


EPILOG
Au trecut trei săptâmîni. In cazarma batalioanelor revoluţionare romîneşti din Odesa, o încăpere cu ferestre mari, care dau spre stradă. O masă obişnuită, acoperită cu planuri şi schiţe strategice, un portret al lui Lenin. Pe perete, un plan al Odesei, pe care se află înfipte o mulţime de steguleţe roşii şi negre (steguleţele roşii predomină simţitor). În colţ, o piramidă de puşti; iar lîngă fereastră, o mitralieră.
În oraş au loc ultimele lupte de stradă. Împuşcăturile, rafalele mitralierelor, exploziile obuzelor, nu-l tulbură însă de fel pe Comisarul, care studiază planul Odesei.
MIŞA (năvăleşte în încăpere. E mînjit cu praf de puşcă, mîneca îi e zdrenţuită.) : Comisarule ! Am ocupat primul obiectiv, comisarule !
COMISARUL: Şi al doilea?
MIŞA : Încă nu, lua-i-ar dracu ! Au aşezat mitralierele la ferestre şi-mproaşcă scîrbele Radei, împroaşcă de nu te poţi apropia de Piaţa Catedralei !...
COMISARUL : Căţăraţi-vă pe acoperiş şi aruncaţi grenade prin ferestre. Două obiective au primit batalioanele noastre şi nici pe ele să nu punem rnîna ?... Auzi tu ? În jumătate de ceas să raportezi ocuparea !
MISA : Am înţeles, în jumătate de ceas !
(Iese. Comisarul mută un steguleţ roşu pe hartă. Intră Preşedintele Romcerodului şi se opreşte în spatele lui, privind harta.)
PREŞEDINTELE : Da, merge bine, comisarule ! Mai luptă ei în Puşkinskaia, pe Deribasovskaia şi în Piaţa Catedralei, dar de pe acum se poate spune că au scrîntit-o. Au scrîntit-o, comisarule ! Putem raporta că Puterea Sovietică este stăpînă şi rămîne stăpînă în Odesa !
COMISARUL : Ai trecut pe la băieţi ?
PREŞEDINTELE : Da... S-au ţinut băieţii, nu glumă! Cu cei din Odesa nu te joci de-a v-aţi ascunselea... Ce crezi ? Adineauri au luat poşta... Se lăudau petliuriştii că nu-i scoate de acolo nici dracu. Se baricadaseră înăuntru cu mitraliere, ba aveau şi două tunuri şi strigau că fac praf orice automobil blindat, care ar fi cutezat să-şi arate botul... (Rîde.) Ei şi ? Nu i-a scos dracu din poştă, dar Gărzile Roşii tot i-au scos !
COMISARUL : Straşnici băieţi ! Mîndru sînt că nici noi, romînii, nu lipsim de la lupta cea mare... (Cu ochii la planul oraşului.) Ştii, mă gîndeanr adineauri, privind planul Odesei... Peste zece, peste douăzeci de ani... Ehei, ce oraş o să fie ăsta, Vasia ! Dacă ai să fii şi atunci preşedinte, ştiu c-o să arzi de treabă...
PREŞEDINTELE : Eram flăcău în putere cînd am văzut cum au fost împuşcaţi cei ieşiţi să-i întîmpine pe potemkinişti pe treptele portului şi cînd am jurat să nu uit. N-am uitat şi i-am răzbunat mai tîrziu, sădind aici Puterea Sovietică; iar azi le-am apărat din nou amintirea, apărînd Odesa. Mîine, comisarule, mîine am să le slăvesc fapta într-o Odesă cum n-a mai fost, o Odesă mai mîndră decît a putut închipui visul celui mai îndrăzneţ dintre ei...
COMISARUL (oftînd): Cine ştie dacă eu am să mai apuc să-i răzbun pe-ai noştri, Vasia, cine ştie dacă am să trăiesc vreodată ziua cînd republica socială va mătura regele şi oligarhia romînă ! Cine ştie...
PREŞEDINTELE : Ce gînduri sînt astea, frăţioare ? În ziua cînd învingem...
COMISARUL:	În ziua asta, cînd învingem, au căzut destui ! Ei au plătit cu sîngele lor victoria şi tocmai ei n-au să mai vadă niciodată Odesa de peste zece ani... Niciodată ! Într-una mă gîn- desc la Ojog... Ce om a fost, Vasia ! Un om adevărat. Poate că din asemenea oameni ieşeau pe vremuri sfinţii... Ce om ! Mă uit uneori la uşă, mă tot uit şi parcă-l aştept să intre şi să-mi spuie din nou cum spunea: „învaţă, învaţă, nu pierde vremea ! Din tine, comisarule, o să iasă poate un comisar al poporului şi ce ai să te faci dacă n-ai să ştii pe unde scoate cămaşa ?“
PREŞEDINTELE : Îţi dai tu seama ce s-ar fi întîmplat dacă n-ar fi oprit torpiloarele ?... Moartea lui a scăpat de la moarte zeci, poate sute de tovarăşi !... Dacă torpiloarele ar fi sosit la timp, cînd în oraş se mai dădeau lupte şi i-ar fi sprijinit pe petliurişti de pe mare, nu ne-ar fi venit de loc uşor... Dar noi, muncitorii Odesei, nu uităm. Şi n-o să uităm, comisarule ! Nici de Ojog şi nici de marinarii din Sulina.
(Din culise se aud zgomote de fugă şi glasul lui Voicu: „Dar înţelege o dată ! Ce te legi de om ?“ Uşa se deschide şi Voicu, însîngerat, intră urmat de Dunia.)
VOICU : Tovarăşe comisar! L-am luat...
COMISARUL : Ce aţi luat ?
VOICU : Obiectivul. Al doilea obiectiv ! N-am făcut de rîs batalionul !
COMISARUL : Aha ! (Mişcă steguleţul pe hartă, dar se răsuceşte îndată, neliniştit.) Şi Mişa ? De ce n-a venit Mişa ?
VOICU : La pălit un ticălos de haidamac, cu o mustaţă uite-atîta... I-a spart capul!
COMISARUL (strigă) : L-a ucis ?
VOICU (rîde) : Da’ de unde ! De ucis, l-am ucis eu pe haidamac. Numai că Mişa a trebuit să se odihnească olecuţă, cît să fie pansat...
DUNIA : Tovarăşe comisar, dar uitaţi-vă la el ! Ce, el nu trebuie să se odihnească ?... Nici să-l pansez nu mă lasă...
VOICU : Ce te legi de om ? Pricepe o dată. E o zgîrietură... Te ţii după mine ca umbra de pom !
DUNIA : Zgîrietură ? Uite că te-ai umplut de sînge...
PREŞEDINTELE (zîmbind) : Nu te mai împotrivi, băiete, că-i tot degeaba ! Cînd spun ele că nu-i zgîrietură, s-a mîntuit, nu te mai scapă nimeni...
COMISARUL (la fel) : Fii disciplinat, Voicule !...
DUNIA : Unde s-a mai pomenit una ca asta, tovarăşe comisar ? Da’ ce, noi, sanitarele, n-avem şi noi legea noastră ? Cînd vrei şă-l pansezi pe cîte unul, o dată îl vezi că sare de parcă-i muşcat de streche: „Du-te, du-te — strigă — îs răniţi mai încolo“ Şi el se clatină pe picioare şi-i curge sîngele ca din fîntînă...
COMISARUL (trage un scaun) : Stai jos, Voicule...
VOICU (se aşază) : Uite-aşa mă pisează, de cînd e la Odesa ! La Sulina se temea într-una şi-aici nu face decît să umble cu, mîinile prin sînge...
DUNIA (îl pansează) : Mai taci o clipă şi'tu, mai taci!
VOICU : Păi ştiu, eu stric, că te-am luat cu mine ! (Către Comisar.) Cînd am sărit în apă în noaptea aceea, cu inima rănită, cu zgomotul împuşcăturilor în ureche, întîi n-am ştiut ce să fac... Unde era să mă duc ? Cu chiu cu vai am înotat, apoi am ieşit la mal şi m-am tîrît de am ajuns la casa lor... Dacă m-a văzut tovarăşa asta, care nici nu visa pe atunci că o să fie sanitară cîndva, o dată i s-au muiat picioarele şi a căzut moale pe duşumea...
DUNIA: Eu ? Nu ţi-e ruşine ?... Nu-l ascultaţi, tovarăşi ! Da’de unde...
VOICU : De, în noaptea aceea, oi fi semănat şi eu cu o arătare... Dar m-au doftoricit ei acolo şi cînd le-am spus că trebuie să ajung la Odesa, unde n-a început ca să ţipe că nu mă lasă de capul meu, că vine şi ea... Şi dă-i, şi dă-i, mi-a făcut capul călindar !
DUNIA (rîzînd) : Mai taci o dată, moară stricată, mai taci !
VOICU : Pune-te cu ea ! Dacă n-a izbutit nici bătrînul s-o domolească... Atunci abia a priceput el ce plănuise ticălosul de Iofciu şi l-a prins o scîrbă şi o deznădejde cumplită. „Puteam să ştiu, striga, svîrcolindu-se prin încăpere. Pe cugetul meu apasă moartea marinarilor!“
DUNIA : N-ai voie să strigi ! Încetează...
VOICU: În urmă a trimis-o pe Dunia. „Eu, zicea, eu bătrîn nebun, mi-am încărcat sufletul cu straşnic blestem. Nu ştiu cît am să mai trăiesc, dar sîngele marinarilor strigă, şi strigătul sîngelui lor am să-l aud pînă ce ţărîna îmi va astupa urechile, dar sîngele marinarilor îmi pătează mîinile şi pata sîngelui am s-o văd pînă ce ţărîna îmi va acoperi pleoapele... O fată am, şi alt nimic pe lume, şi iaca, o rup de la inima mea şi o trimit să spele vina tatălui. Să plece acolo, la Odesa, şi să pună şi ea o cărămidă la viaţa de mîine...“
DUNIA : Voicule ! Te rog, Voicule... Taci...
VOICU : Acum sîntem aici amîndoi... Iar torpiloarele, torpiloarele n-au atacat...
PREŞEDINTELE (grav) : Nu, n-au atacat, marinarule, şi muncitorii din Odesa au aflat de jertfa marinarilor din Sulina. Cu toţii ne plecăm adinc în faţa lor, ca în faţa unor fraţi scumpi, căzuţi alături de noi în lupta cea mare, pe torpilorul roşu...
(Din culise se-aude larmă de paşi, apoi glasul lui Mişa:
„Haide, haide, nu te lenevi !“ Uşa se deschide şi Mişa, la fel
de mînjit şi cu capul bandajat, îl împinge în încăpere pe Forster, care nu mai poartă uniforma.)
MIŞA: Cunoştinţe vechi, comisarule!... (Dă ca ochii de preşedinte.) Aha, Vasia ! La ţanc ai picat... Ia priveşte la pasărea măiastră jumulită de penele englezeşti !
PREŞEDINTELE (îl recunoaşte abia acum) : Forster ?
DUNIA (strigă): Il ştiu!... A fost şi la Sulina... Atunci cînd ofiţerii puneau totul la cale !
VOICU (sare-n picioare): El?
PREŞEDINTELE (îi opreşte cu un gest): Aţi mai găsit vreun parlamentar la Odesa, domnule colonel?
FORSTER : Mister president, în ciuda aparenţelor... vă rog să credeţi că şi eu... sînt şi eu profund indignat de faptul că guvernul romîn şi-a călcat angajamentul... Ca şi dumneavoastră, am fost înşelat, indus în eroare...
PREŞEDINTELE : Şi ce căutaţi la Odesa, domnule colonel ?... Adică... (il cercetează) nici colonel nu mai sînteţi...
FOSTER (repede): Mi-am dat demisia din armată... Am fost trimes aici ca observator, date fiind cunoscutele mele simpatii pentru revoluţia rusă. Occidentul ar vrea să vă cunoască, mister president, vă priveşte cu interes şi simpatie...
MIŞA : Plesneşte occidentul de-atîta simpatie !
VOICU : Intreabă-l... intreabă-l dacă tot din simpatie pentru Revoluţie se sfătuia la Sulina cu ofiţerii care încercau să ne vîre cuţitu-n spate !... (Lui Forster.) L-aţi ucis pe Ojog. Ştii cine-a fost ?... Un om ! Şi l-aţi ucis... Voi ! Voi ! Făcea mai mult decît zece ofiţeri ţîfnoşi ca tine!
FORSTER : Realy?... N-am avut plăcerea... (Către preşedinte.) Nădăjduiesc, mister president, că-mi veţi da posibilitatea să informez corect şi în continuare opinia publică din occident...
PREŞEDINTELE : Asta depinde de judecătorii dumneavoastră, domnule colonel...
FORSTER (pălind) : Judecători ? Glumiţi desigur...
MIŞA : Inghite-o, pintenatule !
PREŞEDINTELE : Mişa !
MIŞA: Ordin!
PREŞEDINTELE: Îl duci la Sovietul Militar.
MIŞA : De-e cînd tot aştept eu să-l duc !... Las’ să-l duc măcar pe lumea ailaltă, Vasia !
FORSTER : E o eroare ! Protestez cu ultima energie !... Sînt supus britanic şi vă avertizez că la prima încercare...
PREŞEDINTELE : Comedia a luat sfîrşit, domnule colonel ! Azi ştim prea multe despre colonelul Forster şi nici măcar perfidul Albion nu-şi revendică oficial spionii... Mişa, ia-l!
(Mişa iese cu Forster.)
VOICU (încet) : Ojog... Juraşcu... Găină... şi atîţia... atîţi alţii... Costoi... (Cu ură.) O mare de lacrimi şi sînge nu va putea şterge sîngele nici unuia dintre ei! Tot aurul blestemat al burjuilor nu va putea plăti moartea celui mai neînsemnat marinar al revoluţiei ! (Cu mîna la inimă.) Mă arde... Mă arde focul care nu se stinge...
DUNIA : Voicule! Linişteşte-te, Voicule...
VOICU : Îi văd. Îi ştiu. Îi port în inimă, aşa cum au fost, cu statura, cu privirile, cu nădejdile lor. Le duc mai departe lupta şi în luptă le aud glasurile sfătuind, îndemnînd, păzindu-mă, aşa cum m-au păzit acolo, la bord, cînd au rămas să întîmpine moartea cu armele în mîini... Ei ! Ei singuri, murind şi pentru mine.
COMISARUL : Ţi-au dat o misiune, Voicule, şi misiunea ceea ţi-ai îndeplinit-o. 
VOICU : Eu ? Ştii, tovarăşe comisar... Am făcut războiul şi am văzut destui morţi, şi întotdeauna m-am gîndit că peste cîţiva ani nimeni poate nu-şi va mai aminti de cei căzuţi... Eroii ! Cei rămaşi în viaţă nu se mai gîndesc la eroi... Dar ei, cei de pe torpilor, cei de pe torpilor trebuie să trăiască mai departe ! Peste ani şi ani trebuie să răzbată semnalul torpilorului roşu, aşa cum s-a înălţat în noaptea aceea în portul Sulinei, cînd semnalizam la eclipsă... „Trăiască Revoluţia !... Trăiască Revoluţia !... Trăiască Revoluţia !...“ 
PREŞEDINTELE : Aşa va fi întreaga revoluţie proletară, Lenin însuşi a aflat despre răscoala voastră...
VOICU : Lenin !... Lenin ştie despre noi ?... Despre Ojog ?... Despre Juraşcu ?
PREŞEDINTELE : Ştie. Lupta voastră e o parte din lupta dusă pe scară mondială pentru apărarea primului stat al muncitorilor şi ţăranilor, pentru apărarea Revoluţiei !
VOICU : Lenin ! Lenin ştie...
COMISARUL : Şi în curînd vor afla despre voi şi muncitorii din ţară, Voicule. Iată ultimul nostru manifest către marinarii şi soldaţii romîni.
(Scoate o hîrtie din buzunar şi i-o întinde.)
VOICU (citeşte) :„Marinari şi soldaţi ! Marinarii din Sulina, după exemplul marinarilor ruşi, au ridicat drapelul revoluţiei. Onoare primilor luptători pentru libertatea poporului romîn ! Mişcarea a fost înăbuşită, dar asupra marinei romîneşti va rămîne de-a pururi gloria de a fi făcut primul pas spre o viaţă nouă“... (Se opreşte din citit.) Primul pas spre o viaţă nouă...
(Pe strada trece o unitate a gărzii roşii cîntînd „Internaţionala". Imnul va însoţi cuvintele comisarului pînă la sfirşit.)
COMISARUL : Vor trece anii, Voicule, şi va veni şi pentru noi ziua cea mare. Atunci vom avea şi noi un partid puternic, un partid al nostru, ca marele partid al bolşevicilor, şi foaia asta pe care o ţii acum în mină va alcătui una dintre primele pagini ale documentelor noastre de partid... Nu ştiu dacă-mi va fi dat să mă bucur de ziua aceea, dar tu, Voicule, tu ai să trăieşti ziua cînd sunetele „Internaţionalei” vor pluti pe străzile Bucureştiului, cînd steagul roşu va flutura peste palatul regelui, cînd poporul va fi liber, liber pentru întîia oară în lunga şi zbuciumata-i istorie... Atunci oamenii îşi vor aminti, vor chema alături de ei pe cei căzuţi şi se vor pleca în faţa umbrelor celor care le-au durat fericirea... Tinerii vremii aceleia vor veni la tine şi te vor întreba: „Cum a fost ? Cum a fost în noaptea aceea pe torpilorul roşu ?...“ Iar tu, Voicule, tu vei fi atunci bătrîn, dar vei întineri cînd le vei povesti despre torpilorul roşu şi despre misiunea lui Ojog... Şi printre cei ce te vor asculta, se va găsi poate cineva care va aşterne pe hîrtie lupta voastră, aşa precum a fost. Şi va veni o seară, Voicule, o seară cînd inima îţi va bate să se spargă, şi în seara aceea, în liniştea unei săli de teatru, îţi vei retrăi poate tinereţea. Pe scenă, în faţa ta, se vor mişca din nou Ojog şi marinarii de pe torpilor şi către inimile oamenilor va zbura din nou semnalul fulgerat într-o îndepărtată noapte de decembrie:	„Trăiască Revoluţia!... Trăiască Revoluţia!"
VOICU (într-un elan nestăpînit) : Trăiască Revoluţia !
COMISARUL : Atunci mulţi dintre cei aflaţi în sală îşi vor aminti, şi o mare dragoste, o mare încredere, o putere liniştită li se va ridica în inimi (scena se întunecă treptat, astfel că atunci cînd e rostită ultima frază, doar faţa Comisarului rămîne luminoasă). Se vor gîndi la noi, cei ce au făcut primii paşi spre viaţa lor nouă, îşi vor aminti de fiecare pas de mai tîrziu şi, aruncîndu-şi privirile în urmă, vor înţelege că fiecare dintre ei alcătuieşte cîte o cărămidă din mărețul palat al fericirii, pe care noi l-am visat în bubuitul tunurilor, în zilele cînd lumea — ca o corabie falnică şi sigură de sine — cîrmea din mersul ei de mii şi mii de milenii... Şi vor înţelege mai limpede ca niciodată ca au datoria să desăvîrşească întruchiparea nădejdilor noastre, palatul fericirii omeneşti, pe care nici o furtună, nici un trăsnet nu-l vor mai putea vătăma. Şi în liniştea acelei săli va răsuna peste depărtarea anilor glasul nostru de azi, limpede şi curat, ca un sunet de coarde: „Tovarăşi ai erei socialiste ! înainte... înainte... înainte !“ (Pe ultimele acorduri ale „Internaţionalei“

